Noh ketuai delegasi koperasi Malaysia ke ICA di Sepanyol

SHAH ALAM, 18 Jun - Menteri Pembangunan Usahawan dan Koperasi (KUSKOP) Tan Sri Noh Omar akan mengetuai delegasi koperasi Malaysia ke Perhimpunan Agung Ikatan Koperasi Antarabangsa (ICA) di Seville, Sepanyol yang bermula esok hingga 22 Jun ini.Pengurus Besar Bahagian Komunikasi Korporat Angkatan Koperasi Kebangsaan Malaysia Bhd (ANGKASA), Halim Ibrahim berkata sebanyak 312 buah koperasi dari 112 buah negara bakal menyertai perhimpunan agung dan persidangan yang bertemakan "ICA Cooperatives: The Moment Is Now!”.Persidangan itu diadakan bagi membincangkan dasar dan hala tuju koperasi serta kolaborasi dalam perkongsian ilmu, kepakaran, teknologi, budaya agar sektor koperasi kekal relevan dalam memberikan sumbangan yang signifikan terhadap pembangunan sosioekonomi masyarakat dan komuniti.Dalam satu kenyataan di sini, Halim berkata Noh yang juga berada di sana untuk lawatan kerja sehingga 24 Jun dijadual mengadakan sesi kunjungan hormat ke atas Timbalan Perdana Menteri Pertama dan Menteri Hal Ehwal Ekonomi dan Transformasi Digital Sepanyol, Nadia Calviño Santamaría.

(Menteri Pembangunan Usahawan dan Koperasi (KUSKOP) Tan Sri Noh Omar/FOTO BERNAMA)

“Kunjungan hormat itu bagi mengukuhkan lagi hubungan dua hala dan membincangkan kerjasama pelbagai bidang yang boleh dijalinkan khususnya dalam pembangunan gerakan koperasi dan keusahawanan,” jelas Halim.Selain itu, menteri itu akan mengadakan beberapa pertemuan bersemuka dengan pemimpin negara di Seville dan Madrid.Di samping itu, menerusi lawatan kerja berkenaan ANGKASA akan turut memuktamadkan memorandum kerjasama dengan Indian Farmers Fertiliser Cooperative Limited (IFFCO) berkenaan pembekalan baja nano.“Perjanjian memorandum ini akan memberi manfaat kepada koperasi yang terlibat dalam sektor pertanian dan industri asas tani serta sektor perladangan,” tambah Halim. - BERNAMA


Johor cari punca 30 koperasi terpaksa gulung tikar

JOHOR BAHRU, 18 Jun - Kerajaan Johor akan mengenal pasti dan mencari punca 30 koperasi di negeri ini yang terpaksa gulung tikar dari awal tahun lalu hingga kini.Exco Belia, Sukan, Pembangunan Usahawan, Koperasi dan Sumber Manusia Negeri Johor, Mohd Hairi Mad Shah berkata, antara koperasi yang terjejas teruk adalah perniagaan dalam sektor perhotelan dan inap desa. Menurutnya, kira-kira 30 daripada 1,456 koperasi di Johor terpaksa menutup operasi mereka ketika tempoh genting pandemik COVID-19.

"Saya dan pengarah koperasi negeri akan turun padang memantau dan mengenal pasti semula apa punca mereka sehingga terpaksa gulung tikar."Selepas kajian dan dapatan diperoleh dalam tahun ini, pihak kerajaan akan cuba membantu koperasi terlibat," katanya ketika sidang akhbar selepas merasmikan Hari Koperasi Negara peringkat Johor sempena sambutan 100 tahun Gerakan Koperasi di Angsana Johor Bahru Mall, di sini.Tambah Mohd Hairi, kerajaan negeri sentiasa menyokong dan membantu usaha menggalakkan perkembangan gerakan koperasi di negeri ini untuk terus konsisten, berkembang maju dan cemerlang."Pada tahun lalu kerajaan negeri meluluskan Bantuan Prihatin Koperasi berjumlah RM1.5 juta dan faedahnya telah dinikmati 299 buah koperasi di bawah kluster kecil dan mikro."Sementara di bawah Program Pembangunan Ekonomi Setempat yang diurus oleh Perbadanan Usahawan Negeri Johor (PUJB), sebanyak 18 permohonan telah diluluskan dengan keseluruhan dana berjumlah RM365,014," katanya.


Lahirkan graduan untuk isi profesion dalam pertahanan dan keselamatan - Agong

KUALA LUMPUR, 18 Jun- Negara perlu terus melahirkan graduan anak tempatan untuk mengisi profesion yang bernilai tinggi dalam bidang strategi pertahanan dan keselamatan yang semakin dinamik.Demikian titah ucapan Yang di-Pertuan Agong, Al-Sultan Abdullah Ri’ayatuddin Al- Mustafa Billah Shah ketika menyempurnakan Istiadat Konvokesyen ke-11 Universiti Pertahanan Nasional Malaysia (UPNM) di ibu negara.Justeru baginda bertitah, UPNM perlu terus meneroka bidang ilmu terbaharu bagi mencapai tujuan tersebut.Usaha ini seterusnya dapat menentukan negara mempunyai barisan pemikir dan sarjana yang boleh merangka pelan jangka panjang untuk melindungi kepentingan strategik negara.

(Yang di-Pertuan Agong, Al-Sultan Abdullah Ri’ayatuddin Al- Mustafa Billah Shah ketika menyempurnakan Istiadat Konvokesyen ke-11 UPNM)

"Transformasi yang berlaku turut menuntut perubahan pada kerangka stategik keselamatan dan pertahanan negara."Landskap keselamatan negara telah melalui pelbagai evolusi dan kini ia semakin kompleks melibatkan ancaman-ancaman baru dalam bentuk siber dan elektronik. Bagi menghadapi keadaan ini Malaysia perlu dilengkapi dengan aset pertahanan dan keselamatan yang moden dan berteknologi tinggi", titah baginda.Berangkat sama pada istiadat tersebut adalah Raja Permaisuri Agong, Tunku Hajah Azizah Aminah Maimunah Iskandariah.Pada istiadat sama, Al-Sultan Abdullah selaku Canselor UPNM, berkenan menganugerahkan tiga ijazah kehormat Doktor Falsafah kepada Tan Sri Mohd Anwar Mohd Nor, Tan Sri Dr. Syed Azman Syed Ibrahim dan Tan Sri Abdul Aziz Zainal atas sumbangan dan ketokohan mereka dalam pelbagai bidang.Secara keseluruhan, seramai 32 orang graduan dianugerahkan Ijazah Doktor Falsafah (PhD), 118 orang graduan dianugerahkan Ijazah Sarjana, 1,518 orang graduan menerima Ijazah Sarjana Muda dan 561 orang graduan menerima Diploma pada isitiadat tersebut.


JAS terima 141 aduan pembakaran terbuka di Kedah

YAN 18 Jun- Sebanyak 141 aduan pembakaran terbuka direkodkan Jabatan Alam Sekitar (JAS) di seluruh negeri Kedah bermula Januari hingga pertengahan Jun 2022.Exco Alam Sekitar, Dr Robert Ling Kui Ee berkata, kebanyakan aduan berkenaan menjurus kepada aktiviti pembakaran terbuka membabitkan kawasan kediaman seperti di taman perumahan dan kampung sekali gus menyumbang kepada isu jerebu.Menurutnya, kegiatan itu juga merupakan satu kesalahan yang boleh disabitkan hukuman bawah Seksyen 29A Akta Kualiti Alam Sekeliling 1974 yang memperuntukkan denda maksimum RM500,000 atau penjara maksimum lima tahun atau kedua-duanya sekali jika sabit kesalahan.Selain itu, kompaun sebanyak RM2,000 juga boleh dikenakan bagi setiap kesalahan.Beliau berkata demikian ketika merasmikan Program Kesedaran Komuniti Terhadap Pencegahan Pembakaran Terbuka sempena Sambutan Hari Alam Sekitar Sedunia peringkat Negeri Kedah Tahun 2022.Hadir sama Pengarah JAS Kedah, Norazizi Adinan. Program itu turut melibatkan pihak swasta iaitu Infineon Technologies (Kulim) Sdn Bhd .Turut diadakan, aktiviti menanam 200 anak pokok bakau dengan kerjasama Jabatan Perhutanan Kedah bersempena Kempen Penanaman 100 Juta Pokok, aktiviti Kutip Sampah Sambil Riadah (KUDAH) di persisiran sungai bersempena Kempen “Save Our Sea” anjuran Jabatan Perikanan Negeri Kedah, ceramah kesedaran terhadap larangan aktiviti pembakaran terbuka dan pemeran.

(Exco Alam Sekitar, Dr Robert Ling Kui Ee pada Program Kesedaran Komuniti Terhadap Pencegahan Pembakaran Terbuka)


Tanaman jagung bijian sesuai dengan iklim Perlis

ARAU, 18 Jun- Kesuburan tanah dan kesesuaian iklim dan cuaca di Perlis membolehkan beberapa jenis tanaman sesuai diusahakan termasuk jagung bijian yang digunakan untuk makanan haiwan ternakan. Oleh itu, masyarakat digalakkan untuk mencuba tanaman baharu itu, sekali gus meningkatkan pendapatan isi rumah.  Jagung bijian merupakan produk yang digunakan secara meluas sebagai bahan makanan haiwan ternakan dan Perlis merupakan salah satu negeri yang sedang mengusahakan tanaman berkenaan.  Exco Pertanian dan Industri Asas Tani Perlis Nurulhisham Yaakob berkata, masyarakat perlis mempunyai peluang untuk mengusahakan tanaman itu sekali gus menjana pendapatan baharu. "Orang Perlis yang teringin nak tanam jagung bijian boleh berjumpa, berurus dengan GWG, mereka akan bagi panduan."Mereka akan bagi semua bahan bahan keperluan untuk tanaman tu, hasil pasaran tolak balik perbelanjaan yang ada, yang ada tanah berskala kecil pun boleh,"kata NurulhishamBeliau berkata demikian kepada pemberita selepas hadir meninjau Program Jualan Keluaraga Malaysia (PJKM) di Arau, Perlis.  Antara barangan yang dijual di PJKM ialah bahan makanan seperti sayuran, ayam dan ikan dengan harga yang jauh lebih murah berbanding harga harian.

(Exco Pertanian dan Industri Asas Tani Perlis Nurulhisham Yaakob ditemui pemberita pada Program Jualan Keluaraga Malaysia (PJKM) di Arau)


Penganjuran Program Semarak Uniti Keluarga Malaysia peringkat negeri Johor bakal diperluas

MUAR, 18 Jun- Penganjuran Program Semarak Uniti Keluarga Malaysia peringkat negeri Johor oleh Kementerian Perpaduan Negara, (KPN) yang diadakan di Muar hari ini dan esok, akan dijadikan model bagi pelaksanaan program sama di peringkat negeri dan daerah lain seluruh negara.  Bagi penganjuran peringkat Parlimen, KPN menggunakan contoh program sama, yang telah berlangsung di Parlimen Jempol, Negeri Sembilan, 4 dan 5 Jun lalu. Menteri Perpaduan Negara, Datuk Halimah Mohamed Sadique semasa berucap merasmikan program berkenaan berkata, perkara ini sudah dibawa dalam mesyuarat bersama Jabatan Perpaduan Negara dan Integrasi Nasional (JPNIN).  "Bila kita bicarakan soal memantapkan, soal untuk memperkukuhkan perpaduan antara masyarakat dan pelbagai kaum pelbagai agama, ia tidak boleh dilakukan secara bersendirian oleh Kementerian Perpaduan sama ada diperingkat kementerian, negeri, atau daerah, rancangan program yang telah dilancarkan tidak akan berjaya tanpa dapat sokongan rakyat," kata Halimah. Kementerian juga setuju melantik exco-exco kerajaan negeri yang memegang portfolio perpaduan sebagai Pengerusi Jawatankuasa Semarak Uniti Keluarga Malaysia.  Ahli jawatankuasa akan disertai pegawai-pegawai daerah serta jabatan dan agensi-agensi bersesuaian, yang akan diurus setia oleh Pengarah Jabatan Perpaduan.

(Menteri Perpaduan Negara, Datuk Halimah Mohamed Sadique pada majlis perasmian Program Semarak Uniti Keluarga Malaysia peringkat negeri Johor di Muar)


PICKids percuma boleh diteruskan jika terdapat permintaan khas - Dr. Noor Azmi

BAGAN SERAI, 18 Jun - Program Imunisasi COVID-19 Kebangsaan Kanak-Kanak (PICKids) secara percuma boleh diteruskan sekiranya terdapat permintaan khas yang diterima Kementerian Kesihatan (KKM).  Timbalan Menterinya, Datuk Dr. Noor Azmi Ghazali berkata ini terutamanya melibatkan kawasan pedalaman atau kawasan yang tidak mempunyai liputan telekomunikasi yang baik.

"Saya bagi contoh, saya baru balik daripada Sabah, di tempat-tempat yang jauh di pedalaman, internet tiada, perhubungan tiada, penduduk keluar tengok imunisasi sudah tiada."Jadi jawatankuasa kampung di situ ataupun kelinik kesihatan di situ ramai yang belum jadi boleh kumpulkan mereka dan boleh berbincang dengan Jabatan Kesihatan Negeri (JKN) dan JKN akan membuat keputusan untuk memberikan vaksin," katanya selepas merasmikan Pertandingan Memanah Tradisional Terbuka (ATTAC) di Bandar Lembah Beriah, Bukit Merah, di sini. Tambah Azmi, KKM akan melaksanakan PICKids secara percuma selama lima hari bermula 20 hingga 24 Jun ini bersempena Minggu Imunisasi Kebangsaan.  Langkah itu, bagi memberi peluang kepada ibu bapa yang sebelum ini mengamalkan sikap 'tunggu dan lihat' untuk segera memberi perlindungan kepada anak jagaan mereka.


KPPK saran tingkat penggunaan alatan automasi sektor perladangan, tangani isu kekurangan pekerja asing

KUALA LUMPUR, 18 Jun- Kementerian Perusahaan Perladangan dan Komoditi (KPPK) menyaran pemilik ladang meningkatkan penggunaan teknologi automasi bagi mengurangkan kebergantungan kepada pekerja asing dan menjadikan industri sawit negara lebih berdaya tahan untuk tempoh jangka masa panjang.Menterinya, Datuk Zuraida Kamaruddin berkata berdasarkan kajian dan penyelidikan teknologi oleh Lembaga Minyak Sawit Malaysia (MPOB), peningkatan penggunaan automasi seperti menggunakan dron untuk pengawasan dan kawalan serangga perosak akan menarik minat pekerja tempatan untuk mula bekerja di sektor ladang."Kementerian menggalakkan pemilik kebun untuk mula membuat pelaburan bagi mendapatkan alat teknologi kerana pembabitan lebih besar dalam automasi boleh membantu meletakkan minyak sawit sebagai minyak masak pilihan utama di peringkat global, sejajar dengan Kempen 'Minyak Sawit Malaysia Penuh Kebaikan' yang sedang dijalankan," katanya dalam satu kenyataan.Katanya kementerian berharap pemilik ladang akan mencari penyelesaian jangka panjang untuk mengurangkan kebergantungan kepada pekerja asing.Dalam masa yang sama, Zuraida berkata kementerian akan meneruskan usaha mencari penyelesaian bagi mengatasi masalah kekurangan tenaga buruh dalam sektor perladangan khususnya sawit. Katanya kementerian sedar kekurangan pekerja akan menyebabkan industri sawit mengalami penurunan pendapatan sebanyak lima peratus sehingga 10 peratus seperti diramalkan Persatuan Pemilik Ladang Malaysia (MEOA)."Semua pihak perlu menyedari bahawa antara sebab-sebab utama masalah kekurangan tenaga kerja dalam sektor perladangan ini berlaku adalah berpunca daripada langkah penutupan pintu sempadan antarabangsa, bagi membendung penularan wabak COVID-19 di dalam negara, sekali gus melindungi imuniti kelompok rakyat daripada penyakit berjangkit."Ketika ini, kementerian terus berganding bahu bersama-sama dengan Kementerian Sumber Manusia, Kementerian Luar Negeri, Jabatan Imigresen Malaysia dan Suruhanjaya Koperasi Malaysia bagi mencari penyelesaian terhadap masalah yang dihadapi dengan kadar segera," katanya.Pada September 2021, kerajaan bersetuju meluluskan rancangan membawa masuk 32,000 pekerja asing untuk bekerja di ladang kelapa sawit di seluruh negara, katanya. Selain itu, katanya pada masa hadapan, pemilik ladang kelapa sawit di seluruh negara perlu melihat prospek pekerja dengan lebih meluas seperti di India dan Pakistan, serta tidak hanya tertumpu kepada pekerja-pekerja dari negara Indonesia dan Bangladesh. - BERNAMA

(Menteri Kementerian Perusahaan Perladangan dan Komoditi, Datuk Zuraida Kamaruddin)


Fasa Penguatkuasaan Kempen Pembudayaan Kebersihan dan Peningkatan Standard Bagi Perkhidmatan Perniagaan Makanan, bermula 1 Julai

KANGAR, 18 Jun- Bermula sejak Januari lalu, kerajaan negeri menerusi Majlis Perbandaran Kangar dan Jabatan Kesihatan Negeri telah mengerakkan Kempen Pembudayaan Kebersihan dan Peningkatan Standard Bagi Perkhidmatan Perniagaan Makanan. Ini bagi meningkatkan aspek kebersihan standard dan kualiti perkhidmatan perniagaan makanan bagi mewujudkan imej atau identiti yang lebih baik serta persekitaran yang lebih kondusif kepada pengunjung.Menurut Exco Perumahan dan Kerajaan Tempatan, Azizan Sulaiman, tempoh 6 bulan pertama sehingga 30 Jun ini merupakan fasa awalan kesedaran yang ingin diterapkan kepada pengendali-pengendali makanan agar mematuhi 10 aspek Amalan Peningkatan Standard Perkhidmatan Perniagaan Makanan.Antaranya ialah menjaga kebersihan diri; menjalani pemeriksaan perubatan; memakai apron, penutup kepala dan kasut bertutup; menjaga kebersihan am dan alam sekitar serta memastikan penyediaan, pengendalian dan penyimpanan makan terjaga.Seterusnya, fasa penguatkuasaan akan bermula pada 1 Julai 2022 oleh Jabatan atau Agensi terlibat seperti Jabatan Kesihatan Negeri Perlis (JKN) dan juga Majlis Perbandaran Kangar (MPK) kepada pengendali makanan yang gagal mematuhi garis panduan ditetapkan di bawah Peraturan – Peraturan Kebersihan Makanan 2009.Beliau menyatakannya dalam sesi temubual di Perlisfm menerusi Program Gena YB.

(Exco Perumahan dan Kerajaan Tempatan, Azizan Sulaiman pada sesi temubual di Perlisfm menerusi Program Gena YB)


Pusat bersalin alternatif diwujudkan di Pulau Bum Bum

SEMPORNA, 18 Jun - Kementerian Kesihatan (KKM) meluluskan peruntukan RM380,000 bagi pembaikan infrastruktur untuk menyediakan Pusat Bersalin Alternatif (ABC) di Klinik Kesihatan Pulau Bum Bum.Timbalan Menteri Kesihatan, Datuk Dr Noor Azmi Ghazali berkata pewujudan ABC akan memberi kemudahan kepada ibu mengandung di pulau tersebut untuk melahirkan anak di klinik kesihatan terbabit tanpa perlu ke tanah besar Semporna.

"Ini akan menjimatkan masa dan perbelanjaan sekali gus meringankan beban penduduk di sini."Di Pulau Bum Bum kelahiran bayi pada setiap bulan direkodkan lebih kurang 40 orang," katanya kepada pemberita selepas lawatan kerja ke Klinik Kesihatan Pulau Bum Bum, di sini.Tambah Dr Noor Azmi, KKM berusaha memperbaiki perkhidmatan kepada rakyat termasuk penduduk pulau dan ia seiring hasrat kerajaan yang mengutamakan kebajikan rakyat.


MAFI bersama TUDM, Met Malaysia dan NADMA laksana pembenihan awam di Empangan Bukit Merah

SUBANG, 18 Jun- Kementerian Pertanian dan Industri Makanan (MAFI) bersama- sama Tentera Udara Diraja Malaysia (TUDM), Meteorologi Malaysia (Met Malaysia) dan Agensi Pengurusan Bencana Negara (NADMA) menjalankan operasi pembenihan awan (OPA) di Empangan Bukit Merah, Semanggol, Daerah Kerian, Perak. Ia berikutan paras air di empangan tersebut mencapai tahap kritikal sejak 27 Mei 2022 dan telah mengakibatkan gangguan bekalan air bagi tujuan domestik dan pengairan.Dalam menangani isu tersebut, MAFI mengambil langkah segera bagi memulihkan bekalan air di kawasan yang terjejas dengan mendapatkan bantuan daripada agensi yang terlibat.

(Agensi yang terlibat sedang membuat persediaan bagi melaksanan operasi OPA)

Operasi ini membabitkan kawasan tadahan Empangan Bukit Merah, Semanggol, Daerah Kerian, Perak melibatkan kawasan sawah seluas 19,058 hektar di Kawasan Pembangunan Pertanian Bersepadu (IADA) Kerian dan 1,267 hektar Kawasan IADA Pulau Pinang.Anggaran kos penerbangan OPA kira-kira RM80,000 bagi setiap operasi penerbangan, namun ia tertakluk kepada penilaian teknikal semasa.


Tuduhan kait Rina Harun subahat lindungi rumah bonda tidak berasas

PUTRAJAYA, 18 Jun - Tuduhan mengaitkan Datuk Seri Rina Harun sebagai bersubahat melindungi Pusat Jagaan Pertubuhan Kebajikan Rumah Bonda (Rumah Bonda) yang dikaitkan dengan kes pengabaian dan penganiayaan remaja Sindrom Down dikenali Bella, disifatkan sebagai tidak berasas.Ini kerana, segala tindakan diambil Jabatan Kebajikan Masyarakat (JKM) berkaitan kes itu adalah berdasarkan kepada peruntukan undang-undang yang berkuat kuasa.Justeru, Kementerian Pembangunan Wanita dan Kebajikan Masyarakat (KPWKM) tidak teragak-agak untuk mengambil tindakan undang-undang yang sesuai terhadap individu yang bertanggungjawab di sebalik dakwaan terbabit.Unit Komunikasi Korporat KPWKM memaklumkan tindakan penguatkuasaan oleh JKM ke atas Rumah Bonda sudah dimulakan sejak Julai 2021.Berdasarkan siasatan, katanya didapati Rumah Bonda adalah premis tidak berdaftar dengan JKM di bawah Akta Pusat Jagaan 1993 [Akta 506] yang menjadi satu kesalahan di bawah akta sama.

"Susulan itu, tindakan lak (seal) terhadap premis berkenaan diambil pada 12 Julai 2021 selaras Seksyen 16A Akta 506."Kertas Siasatan juga dibuka dan tindakan kompaun diambil selaras Seksyen 21A Akta 506 dan Peraturan-Peraturan Pusat Jagaan (Pengkompaunan Kesalahan) 2011 serta dibuat dengan keizinan Pendakwa Raya berdasarkan fakta kes yang jelas," katanya dalam satu kenyataan hari ini.Kenyataan itu merujuk satu hantaran dalam Instagram pada 12 Jun lalu, yang mempertikaikan tindakan penguatkuasaan ke atas Rumah Bonda, selain menuduh Rina selaku Menteri Pembangunan Wanita, Keluarga dan Masyarakat bersubahat melindungi Rumah Bonda.Tambah kenyataan tersebut, nilai kompaun sebanyak RM5,000 yang dikenakan terhadap Pusat Jagaan Pertubuhan Kebajikan Rumah Bonda (RUMAH BONDA), merupakan jumlah maksimum di bawah Akta 506. "Amaun kompaun RM5,000 yang dikenakan terhadap pengendali Rumah Bonda adalah amaun kompaun maksimum yang boleh dikenakan di bawah Akta 506," katanya.Justeru, perbincangan lanjut bersama pihak Jabatan Peguam Negara akan dilaksanakan dan laporan kepada pihak Polis Diraja Malaysia (PDRM) dan Suruhanjaya Komunikasi dan Multimedia (SKMM) akan dibuat bagi memastikan tuduhan seperti ini tidak berulang lagi.


Pertandingan Seni Silat Jatuh di Dewan Terbuka KELANTANfm, 1 dan 2 Julai ini.

KOTA BHARU, 18 Jun- Jabatan Penyiaran Malaysia melalui KELANTANfm mengangkat Seni Silat Jatuh dengan mengajurkan pertandingan seni tradisional itu buat julung kalinya yang akan diadakan di Dewan Terbuka KELANTANfm pada 1 dan 2 Julai ini. Ia bakal dilangsungkan dengan kerjasama pertubuhan Gabungan Seni Silat Jatuh Kelantan (SETANJAK).Ketua Pengarah Penyiaran, Datuk Che Roslan Che Daud, berkata ia bersesuaian dengan saranan MENKOM,Tan Sri Annuar Musa, yang mahu RTM mengangkat seni silat jatuh sekaligus mahu program berkenaan dijalankan secara berterusan. "Kita harap ia menjadi satu tonggak kepada RTM dan akan berterusan, kalau boleh kita mahu angkat lagi tinggi ke peringkat kebangsaan ke peringkat antarabangsa di pertunjukan antarabangsa."Kita faham Seni Silat Jatuh ni di majlis kenduri kahwin dia ada sambutan,"kata Che Roslan. Beliau berkata demikian kepada RTM pada sidang media selepas merasmikan Majlis Pelancaran Pertandingan Seni Silat Jatuh RTM 2022 di Dewan Terbuka KELANTANfm Wakaf Che Yeh, Kota Bharu malam tadi.  Hadir sama Pengarah Penyiaran Kelantan, Wan Azhan Wan Hamat dan Pengerusi SETANJAK, Mohd Fauzi Abd Aziz.  Mengulas lanjut, Dato Che Roslan berkata, beliau telah berbincang dengan pengarah RTM negeri bagi mengenal pasti seni budaya di setiap negeri untuk diangkat dan disiarkan di saluran TV RTM.

(Ketua Pengarah Penyiaran, Datuk Che Roslan Che Daud)

(Ketua Pengarah Penyiaran, Datuk Che Roslan Che Daud dan Pengarah Penyiaran Kelantan, Wan Azhan Wan Hamat pada Majlis Pelancaran Pertandingan Seni Silat Jatuh RTM 2022)


Yang di-Pertuan Agong sempurnakan Istiadat Konvokesyen UPNM ke-11

KUALA LUMPUR, 18 Jun - Yang di-Pertuan Agong, Al-Sultan Abdullah Ri’ayatuddin Al- Mustafa Billah Shah berkenan menyempurnakan sidang pertama, Istiadat Konvokesyen ke-11 Universiti Pertahanan Nasional Malaysia (UPNM) di Pusat Dagangan Dunia Kuala Lumpur (WTCKL) hari ini.Keberangkatan tiba baginda pada pukul 9.30 pagi diiringi Raja Permaisuri Agong, Tunku Hajah Azizah Aminah Maimunah Iskandariah.Pada istiadat kali ini, seramai 32 orang graduan dianugerahkan Ijazah Doktor Falsafah (PhD), 118 orang graduan dianugerahkan Ijazah Sarjana, 1,518 orang graduan menerima Ijazah Sarjana Muda dan 561 orang graduan menerima Diploma.

Secara keseluruhan, seramai 2,229 orang graduan UPNM berjaya menamatkan pengajian masing-masing bagi tahun 2020 dan 2021 diraikan pada istiadat Konvokesyen tersebut.

Pada istiadat sama, Yang di-Pertuan Agong turut berkenan menganugerahkan tiga ijazah kehormat Doktor Falsafah kepada Tan Sri Mohd Anwar Mohd Nor, Tan Sri Dr. Syed Azman Syed Ibrahim dan Tan Sri Abdul Aziz Zainal atas sumbangan dan ketokohan mereka dalam pelbagai bidang.Sidang kedua, ketiga dan keempat istiadat konvokesyen ke-11 UPNM pula akan disempurnakan Pro-Canselor UPNM, Laksamana Tan Sri Mohd Anwar Mohd Nor.


Seleweng petrol bersubsisi, pengusaha stesen minyak bakal berdepan tindakan gantung lesen - KPDNHEP

SHAH ALAM, 18 Jun- Mana- mana pengusaha stesen minyak di negara ini yang didapati terlibat dalam kegiatan penyelewengan minyak bersubsidi akan dikenakan tindakan penutupan operasi dan penggantungan lesen.  Pengarah Penguat Kuasa KPDNHEP Azman Adam berkata, menerusi beberapa siri operasi dijalankan, KPDNHEP telah mengesan beberapa pihak termasuk pengusaha stesen minyak yang dipercayai bersubahat dalam kegiatan penyelewengan tersebut.  "Kita harus faham penyelewengan di samping memberi kesan gangguan bekalan untuk penduduk setempat, ia juga memberi kesan kepada subsidi negara. "Semalam juga kita dapati ada beberapa kes di seluruh negara yang berjaya dikesan oleh KPDNHEP termasuklah kes penyelewengan minyak masak pun ada. Smalam di satu lokasi di Sabah tak silap saya mereka menggunting minyak masak paket ni yang sepatutnya dinikmati oleh penduduk kita tetapi diseleweng dengan cara dibungkus semula,"kata Azman.  Berdasarkan statistik, berlaku peningkatan jumlah kes melibatkan rampasan ke atas bahan petroleum iaitu sebanyak 54 kes telah direkodkan berkaitan petrol RON 95 berbanding tahun lepas dalam tempoh yang sama sebanyak 49 kes.

(Pengarah Penguat Kuasa KPDNHEP Azman Adam)


Unit Kaunseling Haji sedia khidmat sokongan kepada jemaah di tanah suci

MAKKAH, 18 Jun- Ziarah silaturahim Unit Kaunseling Haji di setiap bilik penginapan jemaah Malaysia dapat membantu mengatasi masalah-masalah yang mereka hadapi selain membantu mengeratkan ukhuwah.Seorang jemaah Malaysia, Hapiz Ab Majid berkata kesempatan ziarah siaturahim boleh digunakan oleh jemaah haji untuk meluahkan sebarang permasalahan dan mendapatkan pandangan dan bantuan serta sokongan lanjut daripada kaunselor."Pada pendapat saya ia satu peranan yang baiklah kepada semua jemaah. Kalau ada apa-apa masalah boleh terus kepada kaunselor dan maklumkan kepada kaunselor itu sendiri tak payahlah kita tunggu-tunggu. Jadi dengan adanya program ziarah itu dapat membantu jemaah-jemaah yang ada masalah, insya-Allah," kata Hapiz, Seorang lagi jemaah, Muhammad Zul-Hilmi Mohamad Sani yang ditimpa kemalangan kecil minggu lalu menghargai peranan pihak Tabung Haji terutama Unit Kaunseling yang tidak putus menyantuninya bagi memastikan beliau dapat mengerjakan ibadah dengan sebaiknya.

(Muhammad Zul-Hilmi ditemu bual wartawan semasa Ziarah silaturahim Unit Kaunseling Haji di setiap bilik penginapan jemaah Malaysia)

"Alhamdulillah daripada pasukan pengurusan daripada pengurus, daripada kaunselor daripada perubatan daripada semualah, khidmat pelanggan, semua jabatan daripada Tabung Haji ni ada datang melawat kita, nasihat dan bagi pemeriksaan perubatan. Jadi bagi saya pasukan Tabung Haji terbaik alhamdulillah," kata beliau.


Qari Perak, qariah Selangor johan Tilawah Al-Quran Peringkat Kebangsaan

(Johan Qari Aiman Ridhwan Mohamad (kiri) bersama Johan Qariah Sofiyah Mousin (kanan) pada Majlis Perasmian Penutupan dan Pengurniaan Hadiah Majlis Tilawah dan Hafazan Al-Quran Peringkat Kebangsaan 2022/BERNAMA)

JOHOR BAHRU, 18 Jun- Qari dari Perak, Aiman Ridhwan Mohamad Ramlan dan qariah dari Selangor, Sofizah Mousin dinobatkan sebagai johan Tilawah Al-Quran Peringkat Kebangsaan 1443H/2022M di Dewan Besar Pusat Islam Iskandar Johor malam tadi.  Mereka menerima hadiah wang tunai RM15,000 berserta pakej menunaikan haji dan hadiah iringan lain.  Pemenang akan mewakili Malaysia di Majlis Tilawah dan Menghafaz al-Quran Peringkat Antarabangsa di Pusat Konvensyen Kuala Lumpur (KLCC) pada 17 hingga 22 Oktober depan.  Aiman Ridhwan, 24 tahun berkata, ini merupakan pencapaian terbaiknya selepas aktif sejak berusia 18 tahun.

(Johan Qari Aiman Ridhwan Mohamad (tengah) menerima ciuman kegembiraan daripada ibu Umi Kalsum Sukri (kiri) dan bapa Mohamad Ramlan (kanan) selepas Majlis Perasmian Penutupan dan Pengurniaan Hadiah Majlis Tilawah dan Hafazan Al-Quran Peringkat Kebangsaan 2022/BERNAMA)

Manakala bagi Sofizah, 33 tahun, ini merupakan percubaannya yang ketiga.  "Perasaan saya macam tadi ada sangat gembira dan terharu, tak tahu nak cakap macam mana memang tak sangka. Orang kata rezeki Allah tu memang betul, memang saya tidak sangka, tapi saya memang sudah buat yang terbaik jadi berserah pada Allah. Jadi ini memang rezeki Allah nak bagi," kata Aiman Ridhwan. Sofizah pula berkata sebagai seorang guru, masa untuk beliau berlatih adalah terhad. "Jadi ada masa kelapangan, setiap hari saya akan buat latihan di dalam kereta, semasa saya memandu saya akan buat latihan suara setiap hari," katanya. Sementara itu hafiz dari Kelantan, Abdullah Ulwan Ismail dan hafizah dari Johor, Nurjahidah Hadirah Alliar@Ilyas dari Johor muncul johan acara hafazan 30 juzuk. Pemangku Raja Johor, Tunku Mahkota Ismail Sultan Ibrahim dan isteri, Che’ Puan Besar Khaleeda Bustamam berkenan menyempurnakan Majlis Penutupan dan Pengurniaan Hadiah yang turut menyaksikan Johor muncul sebagai juara keseluruhan.


SSBJ terima peruntukan KPM bernilai RM25.9 juta, tambah baik fasiliti

KUALA LUMPUR, 17 Jun- Sebanyak RM25.9 juta diperuntuk kepada Sekolah Sukan Bukit Jalil (SSBJ) bagi menambah baik kemudahan dan fasiliti di sekolah berkenaan.Menteri Kanan Pendidikan, Datuk Dr Radzi Jidin berkata peruntukan yang diberikan menerusi Rancangan Malaysia Ke-12 (RMKe-12) itu membolehkan sekolah berkenaan membina gelanggang serbaguna terbuka, trek sintetik serta kerja menaik taraf kemudahan sekolah sekali gus mampu meningkatkan semangat atlet murid untuk terus berlatih."Kementerian Pendidikan (KPM) komited dalam memastikan prasarana sukan di sekolah itu sentiasa berada di tahap terbaik demi kesejahteraan pendidikan warga SSBJ," kata Dr Radzi dalam kenyataannya di laman Facebook rasmi beliau.Mengenai lawatannya ke sekolah berkenaan pagi tadi, jelasnya SSBJ antara sekolah yang tidak asing lagi bagi atlet murid dan sudah banyak melakar sejarah serta melahirkan atlet kebangsaan dalam pelbagai jenis sukan berkualiti tinggi.Beliau sempat berjumpa jurulatih, guru serta melihat anak-anak bakal jaguh sukan ini mengikuti pembelajaran masing-masing di dalam kelas.Datuk Dr Radzi berharap agar bakat murid terus digilap supaya mereka menjadi permata bernilai buat negara.


Perbincangan muktamadkan pampasan kekalkan kawasan hutan simpan dengan Kerajaan Persekutuan telah bermula - MP Pahang

MARAN, 17 Jun- Kerajaan Pahang sudah memulakan perbincangan dengan kerajaan Persekutuan bagi memuktamadkan jumlah pampasan yang layak diterima berikutan usaha kerajaan negeri mengekalkan kawasan hutan simpan.  Perbincangan itu adalah susulan pengumuman Perdana Menteri, Datuk Seri Ismail Sabri Yaakob pada November 2021 mengenai persetujuan kerajaan Persekutuan memberikan sejumlah pampasan kepada Pahang.  Menteri Besar, Datuk Seri Wan Rosdy Wan Ismail memaklumkan, pertemuan pertama bagi membincangkan perkara itu sudah diadakan di Putrajaya tahun lalu.  "Sebab itu kita minta supaya kerajaan persekutuan pertimbangkan untuk memberi ganjaran kepada kerajaan negeri, perkara ini saya dah bangkitkan beberapa kali dan saya percaya ramai di antara menteri-menteri besar termasuk Perdana Menteri tidak tolak apa yang saya utarakan kerana ianya memang ada logiknya, ada sebabnya jadi kita terlepas hasil semata-mata kita jaga hutan,"kata Wan Rosdy.Katanya, pampasan itu sangat wajar memandangkan 57.07 peratus daripada 3.6 juta hektar keluasan negeri Pahang tidak diusik dan dikekalkan sebagai hutan simpan.  Beliau berkata demikian selepas merasmikan Sambutan Hari Guru 2022 Peringkat Pahang di Maran.  Pengekalan hutan simpan sebagai kawasan tadahan air itu cukup penting sekali gus Pahang dapat menyalurkan bekalan air mentah dari Pahang bagi menampung keperluan pengguna di negeri berjiran seperti Selangor, Kuala Lumpur dan Putrajaya.  Pada November tahun lalu Perdana Menteri, Datuk Seri Ismail Sabri Yaakob memaklumkan, kerajaan akan mencari formula terbaik bagi menilai jumlah pampasan yang dapat memberi manfaat kepada kerajaan negeri dan tidak membebankan kerajaan Persekutuan.

(Datuk Seri Wan Rosdy Wan Ismail pada majlis  Sambutan Hari Guru 2022 Peringkat Pahang di Maran)


Kerajaan Pahang cadang tambah RRP tahun depan

MARAN, 17 Jun- Kerajaan Negeri Pahang bercadang untuk menambah bilangan Rumah Rakyat Pahang (RRP) andai sasaran kutipan hasil negeri sebanyak RM1 bilion tahun ini berjaya dicapai. Menteri Besar Datuk Seri Wan Rosdy Wan Ismail berkata ia merupakan usaha kerajaan negeri dalam membantu golongan yang memerlukan untuk memiliki rumah sendiri.“Bergantung kepada kedudukan kewangan negeri, saya bagi jaminan kalau dapat RM1 bilion (kutipan hasil) kita akan tambah,” katanya pada sidang media selepas Majlis Penyerahan Suratan Hak Milik, Surat dan Notis 5A Skim Tanah Rakyat serta Surat Tawaran Penerima RRP Fasa 2B Daerah Maran di Dewan Serbaguna Kampung Kuala Sentul.Hadir sama Timbalan Menteri Perumahan dan Kerajaan Tempatan merangkap Ahli Parlimen Maran Datuk Seri Dr Ismail Abd Muttalib.Kerajaan negeri telah memperuntukkan RM19.95 juta bagi membina 266 unit RRP tahun ini iaitu setiap kawasan Parlimen diperuntukkan satu RRP manakala enam RRP bagi kawasan Dewan Undangan Negeri.Mengulas mengenai tahap kemajuan pembinaan RRP berkenaan, Wan Rosdy yang juga Ahli Dewan Undangan Negeri (ADUN) Jelai, berkata setakat ini ia berjalan dengan baik.

(Datuk Seri Wan Rosdy Wan Ismail menyerahkan Suratan Hak Milik, Surat dan Notis 5A Skim Tanah Rakyat serta Surat Tawaran kepada penerima RRP Fasa 2B Daerah Maran)


Sorok minyak masak bersubsidi pemilik kedai runcit berdepan hukuman denda RM1 juta.

KULIM, 17 Jun- Seorang pemilik kedai runcit berdepan hukuman denda sehingga RM1 juta selepas didapati menyembunyikan minyak masak bersubsidi. Perbuatan pemilik kedai terbabit terbongkar selepas pegawai penguatkuasa Kementerian Perdagangan Dalam Negeri dan Hal Ehwal Pengguna, KPDNHEP Cawangan Kulim melakukan pemeriksaan mengejut di premis terbabit di Kulim, kira-kira pukul 10.30 pagi tadi. Pengarah Pejabat KPDNHEP Kedah, Affendi Rajini Kanth berkata, bertindak atas maklumat keengganan peniaga kedai tersebut menjual minyak masak berpaket 1 kilogram kepada pengguna, pegawai penguatkuasa telah menyamar sebagai orang awam dan membuat uji beli di kedai berkenaan. Peniaga terbabit memaklumkan minyak masak paket 1 kilogram tiada stok buat masa sekarang dan hanya minyak masak botol 3 hingga 5 kilogram sahaja yang ada dan dipamerkan untuk jualan.  Bagaimanapun, hasil pemeriksaan lanjut di stor simpanan kedai runcit tersebut mendapati sebanyak 28 paket minyak masak sekilogram disimpan dalam sebuah kotak.  Pemilik premis mengakui bahawa beliau hanya menjual minyak masak paket kepada orang yang dikenali sahaja.Siasatan lanjut akan dijalankan ke atas pemilik premis di bawah Seksyen 16A (1) (b) Akta Kawalan Bekalan 1961 kerana enggan menjual barang kawalan iaitu minyak masak paket sekilogram dalam kuantiti yang munasabah mengikut cara perniagaan biasa. Sitaan telah dilakukan ke atas semua minyak masak paket yang ditemui.  Katanya, bagi kesalahan-kesalahan yang disiasat di bawah Akta Kawalan Bekalan 1961, sekiranya disabitkan kesalahan boleh dikenakan denda tidak melebihi RM1 juta bagi orang perseorangan atau penjara tidak melebihi tiga tahun atau kedua–duanya sekali.Manakala bagi syarikat atau pertubuhan boleh didenda tidak melebihi RM2 juta.

(Hasil pemeriksaan lanjut di stor simpanan kedai runcit tersebut mendapati sebanyak 28 paket minyak masak subsidi disimpan dalam sebuah kotak)


MATRADE sasar nilai jualan RM1.9 bilion dalam penyertaan MIHAS ke-18

KUALA LUMPUR, 17 Jun- Perbadanan Pembangunan Perdagangan Luar Malaysia (MATRADE) mensasarkan RM1.9 bilion nilai jualan bagi Pameran Halal Antarabangsa Malaysia (MIHAS) ke-18.Ketua Pegawai Eksekutifnya, Datuk Mohd Mustafa Abdul Aziz optimis, sasaran itu dapat dicapai berdasarkan potensi perniagaan membabitkan 1,196 pempamer tahun ini."Kita tidak mahu terlalu mengharap, walau bagaimanapun, kita yakin akan dapat mencecah jualan sebanyak RM1.9 bilion. Untuk tahun ini, kesemua pempamer diberikan peluang untuk mempamerkan pameran mereka secara maya melalui platform digital selama tiga hari," kata Mohd Mustafa dalam sidang media MIHAS Reconnect di ibu negara hari ini.Jelasnya, acara itu akan dianjurkan bermula 7 hingga 10 September ini.MIHAS kali ini diadakan secara hibrid, menampilkan 13 kluster antaranya armaseutikal, kewangan Islam, teknologi makanan dan pelancongan mesra muslim.Turut diperkenalkan, kluster baharu iaitu Seni dan Kraftangan Islam.Tahun lalu, MIHAS mencatat nilai jualan RM2.13 bilion menerusi pameran dan padanan perniagaan secara maya.

(Ketua Pegawai Eksekutif MATRADE, Datuk Mohd Mustafa Abdul Aziz)


Kes HFMD di Kedah menurun

ALOR SETAR, 17 Jun- Kedah mencatat sebanyak 702 kes baharu Penyakit Tangan, Kaki dan Mulut (HFMD) pada Minggu Epidemiologi ke-23 (ME-23) bermula 5 hingga 11 Jun 2022.  Jumlah itu menurun sebanyak 87 kes atau 11 peratus berbanding minggu sebelumnya dengan tiada wabak HFMD baharu dilaporkan sepanjang M-E 23. Pengerusi Jawatankuasa Kesihatan Negeri, Datuk Dr Mohd Hayati Othman berkata, semua kes yang dilaporkan menunjukkan gejala ringan dan diberikan rawatan pesakit luar dan tiada kes yang mengalami komplikasi teruk atau memerlukan rawatan intensif. Beliau berkata, jumlah keseluruhan kes HFMD di Kedah sehingga 11 Jun lalu adalah sebanyak 4,894 kes. Sepanjang tahun ini, Daerah Kuala Muda mencatatkan bilangan kes tertinggi iaitu 1,187 kes atau 24.3 peratus; diikuti Kubang Pasu 726 kes atau 14.8 peratus; Kulim 699 kes atau 14.3 peratus dan Kota Setar 487 atau 10 peratus.  Katanya, sepanjang tahun 2022 ini juga, sebanyak 50 wabak HFMD telah dilaporkan di negeri Kedah, dengan 49 daripadanya atau 98 peratus berlaku di pusat pendidikan seperti taska, tadika dan pra-sekolah. 48 premis berkenaan telah diarahkan tutup sementara atau ditutup secara sukarela bagi tujuan sanitasi dan pencegahan jangkitan. Sehubungan itu, Datuk Dr Mohd Hayati menasihati orang ramai, terutamanya yang mempunyai anak-anak kecil supaya mengambil langkah berjaga-jaga bagi mengurangkan risiko dijangkiti.

(Pengerusi Jawatankuasa Kesihatan Negeri, Datuk Dr Mohd Hayati Othman)


Toyota Alphard milik Ahli Parlimen Jelutong terbabit kemalangan

KUALA LUMPUR, 17 Jun- Kenderaan jenis Toyota Alphard milik Ahli Parlimen Jelutong, RSN Rayer terlibat dalam kemalangan di KM425.3 Lebuhraya Utara Selatan berhampiran Bukit Beruntung, pagi tadi.Ketua Polis Daerah Hulu Selangor Supt Arsad Kamaruddin berkata kemalangan berlaku pada 8.55 pagi dan kesemua enam individu di dalam kenderaan itu termasuk pemandu hanya cedera ringan.Ahli Parlimen Jelutong berkenaan bagaimanapun tiada dalam kenderaan itu.Arsad berkata Toyota Alphard yang dalam perjalanan dari Pulau Pinang ke Kuala Lumpur telah melanggar bahagian belakang kenderaan jenis Ford Kuga setelah kedua-dua kenderaan tersebut menukar lorong bagi mengelak sebuah objek besar di atas jalan raya.“Semua mangsa dirawat di Hospital Sungai Buloh, Selangor dan kes disiasat mengikut Peraturan 10 Kaedah-kaedah Lalulintas Jalan 1959 iaitu cuai memandu hingga menyebabkan kemalangan,” katanya dalam kenyataan hari ini.Beliau meminta orang ramai yang mempunyai maklumat mengenai kemalangan itu supaya menyalurkannya kepada pihak polis untuk tindakan selanjutnya.- BERNAMA

(Ketua Polis Daerah Hulu Selangor Supt Arsad Kamaruddin)


FLFAM ajak kerajaan bincang harga ayam

KLEBANG, 17 Jun- Kerajaan dan juga Persekutuan Persatuan-Persatuan Penternak Malaysia (FLFAM) perlu duduk semeja bagi membincangkan harga ayam semasa di pasaran.  Menurut Penasihat Persekutuan Persatuan-Persatuan Penternak Malaysia, Datuk Jeffrey Ng Choon Ngee, perbincangan tersebut diadakan untuk mendapat satu persefahaman bagi menentukan harga ayam yang berpatutan.  "Harap kerajaan boleh bantu kita satu adalah harga syiling, harga syiling kalau ditetapkan terlalu rendah ia akan membebankan penternak."Ia akan menyebabkan kami tidak terpaksa jual rugi dan ianya sangat membebankan," kata Jeffrey Ng.

(Datuk Jeffrey Ng Choon Ngee dalam sidang media di Klebang, Melaka)


Lima institusi pendidikan MAIWP catat 100% lulus SPM 2021

KUALA LUMPUR, 17 Jun- Lima institusi pendidikan menengah Majlis Agama Islam Wilayah Persekutuan (MAIWP) mencatat kelulusan 100% dalam Sijil Pelajaran Malaysia SPM 2021.Empat dari 249 pelajar yang menduduki SPM mendapat keputusan cemerlang dengan memperolehi 12A.Lima institusi pendidikan menengah tersebut adalah Sekolah Menengah Agama (SMA) MAIWP Kuala Lumpur dan Labuan, Sekolah Menengah Integrasi Sains Tahfiz (SMISTA), Pondok Moden Al-'Abaqirah (PMA) dan Ma'alim Al-Sunan Li Dirasati Al-Sunnah Al- Nabawiyyah.Menurut Pemangku Ketua Pegawai Eksekutif MAIWP, Mohd Nizam Yahya dalam pengumumannya, prestasi keseluruhan berdasarkan Gred Purata Sekolah (GPS) menunjukkan peningkatan dan penurunan yang kecil namun dua sekolah mencatat kedudukan yang baik dalam kategori Sekolah Agama Bantuan Kerajaan."Sekolah Menengah Integrasi Sains Tahfiz MAIWP menduduki tempat ke-9 daripada 180 keseluruhan Sekolah Agama Bantuan Kerajaan sementara SMA MAIWP Kuala Lumpur pula menduduki tempat yang ke-11 berbanding 118 keseluruhan Sekolah Agama Bantuan Kerajaan di seluruh Malaysia, jadi kita yakin dan percaya kita akan mampu tingkatkan lagi kejayaan pada masa akan datang," kata Mohd Nizam ketika ditemu bual RTM di ibu negara.

(Pemangku Ketua Pegawai Eksekutif MAIWP, Mohd Nizam Yahya menjelaskan perkara tersebut dalam satu sidang media)

Selain itu seramai 15 pelajar berjaya mendapat 11A, 20 pelajar mendapat 10A dan 14 pelajar memperoleh 9A bagi kelima-lima institusi tersebut.


Kaunseling pulihkan semangat jemaah, tidak serasi rakan sebilik antara aduan diterima

MAKKAH, 17 Jun- Isu gangguan emosi, masalah komunikasi suami isteri dan ketidakserasian antara rakan sebilik, menjadi antara aduan yang diterima sepanjang musim haji.Pengurus Kaunseling Operasi Haji Mohammad Hanif Napi berkata sesetengah jemaah dapat menyesuaikan diri dengan cepat bersama rakan sebilik, tetapi ada juga yang terlalu sukar menerima karenah jemaah lain hingga ada yang mengalami tekanan perasaan.Katanya, apabila mendapat aduan, pihaknya akan memanggil pengadu untuk berbicara secara tertutup dan memberi nasihat sebaiknya, terutama dalam memberi penekanan tentang tujuan asal hadir ke Tanah Suci.“Kebiasaannya isu penyesuaian agak dominan kepada jemaah lelaki mahupun wanita dan berlaku juga ketidaksediaan mereka dalam berdepan dengan suasana di sini. Ada yang daripada tanah air lagi yang telah mempunyai simptom rasa cemas dan telah dapatkan rawatan psikiatri dan di sini ia turut berlaku.Tetapi ada juga yang tidak mempunyai masalah itu di tanah air dan merasa cemas di Tanah Suci kerana faktor-faktor persekitaran. Jika keadaan dilihat memerlukan pemerhatian lanjut, kami akan bersama dengan doktor pakar untuk menangganinya,” katanya.Beliau berkata demikian ketika ditemui pemberita di bangunan Abraj Al Janadriyah, yang menempatkan ibu pejabat Lembaga Tabung Haji (TH) dan penginapan jemaah.Mohammad Hanif berkata meskipun jumlah aduan yang diterima sangat kecil, tetapi ia tetap diambil perhatian serius bagi memastikan jemaah mendapat ketenangan sehingga selesai ibadah haji, malah pihaknya menyediakan perkhidmatan kaunseling dari bilik ke bilik.“Persediaan yang rapi dari sudut kesihatan mental dan psikologi di Tanah Suci ini sangat penting, jadi di samping dapatkan ilmu kefahaman hukum hakam ibadah haji, jemaah boleh dapatkan bantuan dan maklumat tentang perkara yang boleh dillakukan (di Makkah) sejak di tanah air lagi.Jemaah juga disaran selesaikan apa yang tak selesai di tanah air. Penerimaan dengan jemaah haji lain penting dan sentiasa berdoa agar dipermudahkan urusan,” katanya.Beliau yang mempunyai pengalaman selama lapan tahun dalam pengurusan kaunseling berkata selain masalah tersebut, pihaknya juga akan bersama dengan jemaah sekiranya terdapat khabar duka dari tanah air mahupun di Tanah Suci.Katanya, sesetengah jemaah akan berdepan dengan situasi kematian ahli keluarga dan mereka memerlukan sokongan moral, untuk terus bersemangat meneruskan ibadah.Dalam keadaan tersebut, pihak kaunseling akan bersama-sama dengan unit Pembimbing Ibadah Haji Tanah Suci (PIHTAS), dan rata-rata jemaah akan redha dengan keadaan yang berlaku malah meneruskan ibadah sehingga selesai musim haji.

Sementara itu kaunselor TH Khodrulnada Mohamad berkata berdasarkan pengalamannya, kebanyakan aduan berjaya diselesaikan kecuali yang melibatkan psikiatri, kerana ia akan melibatkan rawatan agak lama.Tambahnya, lawatan bilik ke bilik juga berkesan dan setiap aduan yang diterima akan dimaklumkan kepada pihak pengurusan dan segala kerahsian pengadu sentiasa terpelihara. -BERNAMA


Sektor pertanian berpotensi untuk pelaburan antarabangsa - NCCIM

KUALA LUMPUR, 17 Jun- Pertanian dilihat sebagai sektor berpotensi untuk pelaburan di peringkat antarabangsa. Menurut Presiden Dewan Perniagaan dan Perindustrian Kebangsaan Malaysia (NCCIM), Tan Sri Low Kian Chuan ini berikutan sekuriti makanan menjadi keutamaan bukan sahaja di peringkat negara malah global. Justeru, pelabur tempatan perlu melibatkan diri secara aktif dalam bidang pertanian untuk meningkatkan pengeluaran makanan sekali gus melakukan aktiviti pengeksportan. "Bagi Malaysia, kita perlu menceburi dalam sekuriti makanan dan pertanian. Ini kerana kita perlu menghasilkan pertanian bukan sahaja untuk mengatasi kemiskinan malah untuk mendapatkan hasil keuntungan melalui eksport," kata beliau kepada pemberita RTM di ibu negara.

(Presiden Dewan Perniagaan dan Perindustrian Kebangsaan Malaysia (NCCIM), Tan Sri Low Kian Chuan)

Beliau dalam sesi pertemuan dengan delegasi perniagaan Emiriah Arab Bersatu (UAE) turut menyatakan pelabur tempatan perlu meneroka peluang dalam sektor teknologi bagi meningkatkan aliran masuk modal.Bagi Januari hingga April tahun ini, jumlah perdagangan negara dengan UAE meningkat 39.4% kepada RM11.24 bilion berbanding RM8.06 bilion pada tempoh sama tahun lepas.


Masyarakat sambut baik tambang percuma pengangkutan awam, bantu kurangkan belanja

KUALA LUMPUR, 17 Jun- Kesibukan dan kesesakan di ibu kota menyebabkan masyarakat lebih suka memilih menggunakan pengangkutan awam, justeru rata-rata mereka menyambut baik pengumuman kerajaan yang memberikan tambang percuma selama sebulan mulai semalam bagi perkhidmatan itu.Pengumuman tersebut meliputi semua pengangkutan awam di bawah kendalian RapidKL iaitu Transit Aliran Ringan (LRT), Transit Aliran Massa (MRT), Bas Transit Rapit (BRT), monorel, bas RapidKL selain komuter kendalian Keretapi Tanah Melayu Berhad (KTMB).Tsoo Kah Yen, 30, ketika ditemui Bernama di Stesen MRT Maluri berkata beliau memperuntukkan hampir RM300 sebulan bagi tambang pengangkutan kerana memilih untuk tidak memandu kenderaan dan hanya menggunakan perkhidmatan pengangkutan awam untuk berulang alik dari rumahnya ke destinasi. Tsoo yang merupakan kaunselor di sebuah perusahaan sosial mengakui pelaksanaan pengumuman itu sedikit sebanyak dapat membantu perbelanjaan beliau pada bulan ini. "Saya mula menggunakan perkhidmatan tren sejak di universiti kira-kira 10 tahun lepas. Saya menetap di Ampang dan kerja di Taman Tun Dr Ismail, sudah tentu ini membantu menjimatkan perbelanjaan saya untuk tambang bulan ini kerana saya tidak memandu," katanya.Senada dengan Tsoo, Nur Aqilah Haikal Aman, 19, pelajar sebuah kolej di sini berkata pemberian tambang percuma dapat mengurangkan beban ibu bapanya dalam memberikan wang saku bagi tambang pengangkutannya bulan ini. "Saya tak perlu tambah nilai kad Touch ‘n Go pada bulan ini, jadi dapat jimatkan sedikit perbelanjaan," katanya yang dalam perjalanan ke Perpustakaan Kuala Lumpur menggunakan perkhidmatan tren LRT. Muhammad Iqmal Hamid, 35 pula berkata tambang percuma bukan sahaja akan memudahkan pengguna malah mampu menggalakkan orang ramai menggunakan kenderaan awam. Tinjauan di Stesen LRT Hang Tuah mendapati untuk pengguna menaiki tren secara percuma, mereka perlu mendapatkan token masuk di kaunter manakala bagi pengguna kad Touch ‘n Go dan pas bulanan seperti My50 pass, mereka boleh terus menggunakan kad itu tanpa ada penolakan baki.

Semalam, Perdana Menteri Datuk Seri Ismail Sabri Yaakob mengumumkan kerajaan akan memberikan tambang percuma selama sebulan itu ketika majlis perasmian pelancaran MRT Laluan Putrajaya Fasa satu di Stesen MRT Kampung Batu, Taman Batu Permai.Beliau dilaporkan berkata pengumuman itu selain dijangka dapat mengurangkan kos hidup rakyat, ia juga bertujuan mengurangkan kesesakan jalan awam. -BERNAMA


Nicole Wong Siaw Ting dilantik Ahli Dewan Negara hari ini

KUALA LUMPUR, 17 Jun- Ketua Pemuda MCA Kebangsaan, Datuk Nicole Wong Siaw Ting mengangkat sumpah jawatan sebagai Ahli Dewan Negara di hadapan Yang di-Pertua Dewan Negara, Tan Sri Dr Rais Yatim hari ini.Lantikan tersebut diperkenankan Yang di-Pertuan Agong berkuat kuasa hari ini hingga 16 Jun 2025.Beliau yang juga Ahli Lembaga Penasihat Bandaraya Kuala Lumpur (DBKL) bertekad untuk mengangkat suara golongan muda selain memastikan mesej yang disampaikan kepimpinan kerajaan dapat di sampaikan kepada belia dengan lebih jelas.“Sebelum ini di Pilihan Raya Negeri atau Pilihan Raya Kecil orang muda tidak ada mesej yang betul jelas, bila kita sampaikan mesej pada orang muda mesej itu tidak jelas. “Saya rasa kita kena proaktif sikit sebagai kerajaan, bahawa kita boleh sampaikan mesej yang betul dan tepat selain dapatkan ramai lagi orang muda untuk kembangkan kerajaan,” katanya," kata beliau dalam sidang media selepas upacara mengangkat sumpah di Dewan Negara hari ini.

(Ketua Pemuda MCA Kebangsaan, Datuk Nicole Wong Siaw Ting mengangkat sumpah jawatan sebagai Ahli Dewan Negara dihadapan Yang di-Pertua Dewan Negara, Tan Sri Dr Rais Yatim hari ini)

Sementara itu, Rais ketika berucap mengalu-alukan pelantikan Wong mengucapkan tahniah dan berharap Wong dapat menggalas tanggungjawab sebagai Senator seperti mana yang dilafazkan ketika mengangkat sumpah. “Kepada Yang Berhormat, diharapkan segala yang tertera dalam aturan mesyuarat dapat diterapkan dengan baik dan menjadi seorang Senator yang apabila berbahas tidak perlu membaca di tangan dengan kertas,” katanya.


Wan Zahidi Wan Teh dilantik Mufti Perak yang baharu

IPOH, 17 Jun- Pengerusi Jawatankuasa Muzakarah Majlis Kebangsaan Bagi Hal Ehwal Agama Islam Malaysia (MKI), Datuk Wan Zahidi Wan Teh dilantik Mufti Negeri Perak yang baharu.Setiausaha Kerajaan Negeri, Datuk Ahmad Suaidi Abdul Rahim dalam satu kenyataan memaklumkan pelantikan itu mendapat perkenan Sultan Perak, Sultan Nazrin Muizzuddin Shah. Tempoh pelantikan selama dua tahun berkuat kuasa 1 Ogos depan.Datuk Wan Zahidi yang berasal dari Gerik, Perak merupakan seorang tokoh pemikir Islam yang telah memberikan sumbangan besar kepada dunia akademik, penyelidikan, pendidikan serta pembangunan modal insan.  Beliau berkelulusan Ijazah Sarjana Muda Syariah dan Ijazah Sarjana (MA) Usul Fiqh dari Universiti Al Azhar, Mesir.  Beliau memiliki pengalaman lebih 40 tahun dalam perkhidmatan awam dan bidang akademik khususnya dalam pentadbiran Islam dan pernah menjawat pelbagai jawatan penting seperti Pakar Perunding Yayasan Dakwah Islamiah (YADIM), Rektor Kolej Islam Darul Ridzuan, Mufti Wilayah Persekutuan dan Felo Kehormat Kanan Universiti Islam Malaysia.

(Datuk Wan Zahidi Wan Teh dilantik Mufti Negeri Perak yang baharu)


Pengamal media Negeri Sembilan dapat manfaat rawatan guaman dan perlindungan kesihatan

SEREMBAN, 17 Jun- Pengamal media merupakan antara barisan hadapan dalam menjadi wadah penyampai maklumat kepada masyarakat.Berdepan dengan pelbagai cabaran, kumpulan ini tidak pernah serik untuk memastikan info terkini dapat sampai ke peringkat akar umbi.Pengerusi Kelab Media Negeri Sembilan (MANIS), Afifi Hafiz Mohd Nor berkata, dua perjanjian telah dimeterai di antara kelab tersebut dengan sebuah badan perundangan serta panel hospital sebagai langkah untuk memelihara kebajikan ahlinya.Kelab MANIS terdiri daripada kira-kira 60 pengamal media yang bertugas di Negeri Sembilan."Tandatangan perjanjian ini akan beri manfaat kepada 60 ahli kelab media Negeri Sembilan. Kelab media ini yang berteraskan kebajikan cuba buat yang terbaik dan ini salah satu daripada usaha kita untuk menjaga kebajikan ahli Manis yang terdiri daripada pengamal media di negeri ini," kata Afifi.Sementara itu, Manis turut menjalin usahasama dengan badan perundangan serta panel hospital bertindak dalam melindungi pengamal media sepanjang menjalankan tugas sekiranya berdepan dengan tindakan undang-undang atau yang melibatkan isu kesihatan."Saya akan menawarkan nasihat undang undamg dan bantuan kepada mereka sekiranya mereka menghadapi apa-apa masalah khasnya dari segi undang-undang fitnah. Jadi, ini adalah untuk memastikan fakta atau berita yg diterbitkan selaras dgn akta fitnah dan tidak akan menyebabkan masalah kepada pihak lain," kata Ng Kian Nam, seorang peguam."Ini kali pertama di Negeri Sembilan buat UCSI Hospital dan kali pertama untuk seluruh dunia juga. Jadi kami berharap dgn MOU ini boleh beri manfaat kepada semua pengamal media yang telah bertungkus lumus untuk menyampaikan berita yang sahih kepada semua dan kerana bertungkus lumus mereka kadang-kadang mereka berasa sakit atau mereka ingin dapatkan rawatan saringan kesihatan mereka boleh dapatkan manfaat saringan di sini," kata Tan Kay Pou, Pengarah Pemasaran UCSI.

(Afifi Hafiz Mohd Nor (dua dari kanan) bersama peguam Ng Kian Nam)


Festival Filem Perancis 2022 kembali ke Malaysia

GEORGE TOWN, 17 Jun- Alliance Francaise di Malaysia kembali ke persada budaya dengan program yang dinanti-nantikan Festival Filem Perancis 2022 (LFFF22).  Festival Filem Perancis berkolaborasi bersama George Town Festival dalam memainkan peranan menyumbang kepada dialog bersama rakyat Malaysia melalui kandungan budaya Perancis.  Menerusinya, pelbagai program inklusif dan praktikal melibatkan seni persembahan visual, muzik, gastronomi untuk semua peringkat umur.  Pengurus George Town Festival, Nisa Mukhtar berkata selepas dua tahun menyepi, George Town Festival kembali meraikan kebangkitan semula seni hiburan dan budaya bersama institusi budaya tempatan yang lain.  "Kita bawa untuk semua rakyat di Malaysia. Kita boleh dapatkan pengalaman sama, untuk apa yang kita tayangkan di Perancis ataupun apa yang ada yang kita ada di Pulau Pinang, Malaysia. Kita sama-sama gabungkan iaitu promosi kita punya bangunan bersejarah yang ada di sini," kata Nisa kepada ketika ditemu bual pemberita RTM di festival tersebut.

(Pengurus George Town Festival, Nisa Muhtar berkongsi objektif program diadakan kepada media RTM)

Antara keistimewaan festival tahun ini termasuklah tayangan filem dalam talian hasil kerjasama pertama kali dengan platform penstriman MUBI.  Selain itu, buat pertama kalinya, festival kali ini menyediakan program interaktif khas buat si cilik iaitu “Le Petit Festival”. Festival Filem Perancis 2022 akan diteruskan di Johor Bahru dan Kota Kinabalu.


RAPID KL perkenal dua laluan bas baharu bagi menampung keperluan LRT laluan Kelana Jaya

KUALA LUMPUR, 17 Jun- Bagi menampung keperluan penumpang LRT Laluan Kelana Jaya, pihak Rapid KL akan memperkenalkan dua laluan bas perantara yang baharu.Perkhidmatan tersebut dijaduakan bermula 17 Jun 2022 dari jam 4.30 petang hingga 7.30 malam bagi menghubungkan stesen-stesen berikut; Stesen MRT Pasar Seni (Pintu B) dan Stesen LRT Universitiserta Stesen LRT KLCC (Hentian bas KLCC) dan Stesen LRT Wangsa Maju.Perkhidmatan bas sokongan tersebut akan mengambil penumpang di stesen LRT/ MRT yang dinyatakan di atas dan tidak akan berhenti di stesen-stesen lain. Kekerapan bas adalah setiap 15 minit.Pengenalan laluan bas ekspress itu membolehkan pengguna menikmati perjalanan pulang dengan masa menunggu singkat ketika waktu puncak petang. Operasi laluan bas berkenaan adalah dari hari Isnin hingga Jumaat sahaja dengan tambang adalah percuma.

(Informasi perjalanan perkhidmatan bas ekspress Rapid KL)


Perkasa golongan wanita, KPWKM bekerjasama dengan kementerian lain

BACHOK, 17 Jun- Kementerian Pembangunan Wanita, Keluarga dan Masyarakat (KPWKM) akan bekerjasama dengan beberapa kementerian lain termasuk Kementerian Pertanian dan Industri Makanan (MAFI) untuk menyediakan pelbagai program, insentif dan latihan dalam usaha memperkasakan wanita dalam bidang keusahawanan.  Menterinya, Datuk Seri Rina Mohd Harun berkata pendekatan itu dilaksanakan agar lebih ramai wanita di negara ini dapat dibantu menerusi aktiviti pertanian.  "Kepakaran dan juga peruntukan terletak di kementerian-kementerian tertentu. Contohnya seperti ini, di Kementerian Pertanian dan Industri Makanan (MAFI) yang boleh membantu mereka. Jadi, ada diantara mereka ini datang ke kementerian kita, ada yang ada masalah kerja, rumah tangga dan diberhentikan kerja. Maka, daripada sini KPWKM salurkan serta temukan mereka dengan kementerian-kementerian tertentu untuk membantu," kata Rina kepada pemberita selepas melawat Projek Tanaman Hidroponik dan Microgreens Rumah Tamu, di sini.

(Menteri Pembangunan Wanita, Keluarga dan Masyarakat, Datuk Seri Rina Harun)

Hadir sama, Ketua Setiausaha KPWKM, Datuk Dr Maziah Che Yusoff dan Pengerusi Lembaga Kemajuan Kemubu (KADA), Datuk Kamaruddin Md Nor. Tanaman ini diusahakan lima wanita di Bachok secara kecil-kecilan di rumah sejak pelaksanaan Perintah Kawalan Pergerakan (PKP) pada 2019 dan aktiviti tersebut semakin berkembang maju apabila tanaman tersebut mampu dijual sekali gus menjana pendapatan tambahan kepada peserta terlibat. Setakat ini, 500 golongan wanita di kawasan berkenaan yang berminat mengusahakan tanaman hidroponik telah diberi bimbingan awal oleh agensi terlibat seperti KADA.Datuk Seri Rina menambah, usaha memajukan golongan wanita ini akan diperluas ke seluruh negara kelak bagi memberi peluang kepada mereka merancakkan ekonomi keluarga khususnya suri rumah dan ibu tunggal yang memerlukan sumber pendapatan yang boleh dijana dari rumah. Bermula Februari lalu, beliau telah menginspirasikan program Wanita Bangkit @KPWKM di mana program bantuan modal perniagaan sebanyak RM500 itu telah memanfaatkan 10,066 wanita yang dihubungkan dengan peluang perniagaan dan sokongan mentor perniagaan.Selain itu KPWKM juga telah melaksanakan program pemerkasaan wanita dengan kerjasama lebih 20 kementerian dan agensi lain antaranya MEDAC - Program Successful Women, Perbadanan Nasional Berhad (PNS)-Entrepreneurship Engagement Talent (SWEET) dan Program TemanNita bersama Tekun Nasional (TEKUN).


DBKL teliti semula kebenaran lesen percuma Skim Wilayah Bebas Berniaga

KUALA LUMPUR, 17 Jun- Kebenaran lesen percuma Skim Wilayah Bebas Berniaga bakal dikaji semula Dewan Bandaraya Kuala Lumpur (DBKL). Keperluan itu, jelas Menteri Wilayah Persekutuan, Datuk Seri Dr Shahidan Kassim bagi membolehkan DBKL menyusun semula kedudukan peniaga serta aktiviti perniagaan di lokasi yang menghalang lalu lintas terutama di tepi jalan. Diperincikan, satu mesyuarat yang dipengerusikan Timbalan Menteri Wilayah Persekutuan akan diadakan bagi menyelesaikan masalah kesesakan lalu lintas selain pelaksanaan kempen naik pengangkutan awam. Usaha untuk mengatasi kesesakan lalu lintas juga akan dijalankan secara bersepadu dengan kementerian dan pihak lain. Skim Wilayah Bebas Berniaga diperkenal pada 15 November 2020 bagi membolehkan orang ramai di ketiga-tiga Wilayah Persekutuan membuka gerai atau perniagaan secara kecil-kecilan di mana-mana kawasan yang sesuai secara percuma dan setakat ini ia dilanjutkan hingga hujung bulan ini.

(Menteri Wilayah Persekutuan, Datuk Seri Dr Shahidan Kassim)

Datuk Seri Dr Shahidan sebelum itu meninjau lokasi panas banjir kilat bersama beberapa ahli parlimen, antaranya, Ahli Parlimen Seputeh, Teresa Kok, Ahmad Fahmi Mohamed Fadzil (Lembah Pantai), Datin Paduka Dr Tan Yee Kew (Wangsa Maju), P. Prabakaran (Batu) dan Lim Lip Eng (Kepong). Beliau turut menerangkan inisiatif interim dijalankan bagi mengatasi banjir kilat antaranya penggunaan beg pasir dan pam air.


Pesara tentera kreatif hasilkan seni ukiran replika daripada tayar terpakai

SENAWANG, 17 Jun - Bermula ketika negara berada dalam tempoh Perintah Kawalan Pergerakan (PKP) pada dua tahun lalu, pesara tentera, Zazali Ibrahim, 60, nekad memanfaatkan bahan terbuang untuk menjana sumber pendapatannya.Zazali mula mengitar semula tayar terpakai sekali gus menjadikannya sebagai produk hiasan taman yang unik dan menarik.Katanya, dia memperoleh bahan terbuang itu dari kedai tayar yang berdekatan dengan kawasan perumahannya."Ketika dalam tempoh sekatan kerana COVID-19, ramai orang mengalami masalah dan saya rasa simpati dengan mereka."Namun, Alhamdulillah Allah anugerahkan saya perkara yang berfaedah yang akhirnya menjadi sumber rezeki ketika saya duduk di rumah hasil daripada bahan terbuang," katanya kepada wartawan RTM di sini.

(Zazali Ibrahim bersama hasil ukirannya yang siap menjadi replika seekor binatang dan dinosaur/FOTO FB Hiasan Tayar Kreatif - En Zali)

Zazali yang mempunyai hampir 3,000 pengikut di Facebook katanya tidak menghadiri sebarang kursus latihan atau bengkel untuk menghasilkan produk kitar semula.Sebaliknya, memanfaatkan sepenuhnya kemahiran pertukangan yang dipelajar sewaktu dibangku sekolah.Minat, kesungguhan dan kreativiti mendorong Zazali untuk terus berinovasi menghasilkan seni ukiran halus bagi menampakkan replika seperti realiti.Antara produk kitar semula yang dihasilkan menggunakan tayar terpakai ialah hiasan berbentuk haiwan, bekas bunga, tempat duduk santai dan set meja kopi.Zazali turut menerima tempahan hiasan mengikut permintaan pelanggan dan hiasan replika tersebut akan dijual pada harga sekitar RM10 hingga RM2,000."Saya ingin berkongsi ilmu yang Tuhan anugerahkan ini kepada sesiapa yang berminat untuk mempelajari sesuatu yang baru," kongsinya.


UCSI terima anugerah QS EDS 2022

(Prof. Dato’ Dr Toh Kian Kok (kanan) menerima anugerah QS Recognition for Improvement sempena EduData Summit edisi ke-7 di New York)

KUALA LUMPUR, 17 Jun-  Universiti UCSI menjadi satu-satunya universiti di dunia diberi pengiktirafan atas kecemerlangan dalam bidang pengajian tinggi sempena QS EduData Summit (EDS) 2022 edisi ke-7 di New York, Amerika Syarikat, minggu lalu.

UCSI dianugerahkan ‘QS Recognition for Improvement’ atas pencapaian berterusan memperbaiki kedudukan dalam QS World University Rankings.

Universiti itu kini berada di kedudukan ke-284 terbaik dunia, naik 63 anak tangga sekali gus menempatkan diri dalam kelompok 0.9% bagi QS World University Rankings 2023 yang diumumkan baru-baru ini.

Naib Canselor Universiti UCSI, (Kampus Kuala Lumpur) Profesor Datuk Ir Ts Dr Siti Hamisah Tapsir berkata pengiktirafan itu merupakan hasil kerja keras semua pihak sekaligus membuktikan UCSI berada di landasan yang tepat.

“Pencapaian berterusan adalah sebahagian DNA UCSI dan ini menunjukkan kita bergerak atas landasan yang tepat.

“Peningkatan profil global UCSI ini akan memberi ruang kepada UCSI mencipta peluang baharu untuk kolaborasi dengan universiti ternama dunia khususnya dalam bidang penyelidikan dan pembudayaan ilmu,” katanya.

(Profesor Dato’ Dr Toh Kian Kok (tiga,kiri) bersama Menteri Pengajian Tinggi, Datuk Seri Dr Noraini Ahmad dan delegasi lain ketika menerima anugerah tersebut)

Anugerah QS EDS Summit 2022 itu diberikan kepada universiti yang menunjukkan peningkatan kedudukan paling banyak secara purata dan UCSI merupakan satu-satunya universiti yang menerima pengiktirafan tersebut.

Mengulas soal pencapaian UCSI dalam ranking dunia, Siti Hamisah menyampaikan penghargaan kepada semua warga UCSI yang terus berusaha menaikkan nama UCSI di mata dunia.

“Berjaya masuk dalam kelompok 300 terbaik di dunia itu merupakan bukti kerja keras staf, pelajar dan alumni kami. Saya ingin ucapkan terima kasih kepada semua yang menyumbang kepada kejayaan ini.

“Pada akhirnya, kejayaan universiti adalah kejayaan pelajarnya jadi UCSI akan terus memperkayakan pelajar dengan pengalaman, kemenjadian graduan serta mempromosikan kepimpinan melalui pemikiran,” katanya.

UCSI pertama kali disenaraikan dalam QS World University Rankings pada edisi 2019 dan menjadi satu-satunya universiti swasta di Malaysia yang berjaya menempatkan diri dalam kelompok 500 terbaik dunia ketika itu.


Isu loji sembelihan Australia tidak jejas bekalan daging Aidiladha

JOHOR BAHRU, 17 Jun- Isu penggantungan kelulusan loji sembelihan Thomas Foods International Lobethal, Australia tidak akan menjejaskan bekalan daging lembu khususnya menjelang sambutan Aidiladha. Menteri di Jabatan Perdana Menteri (Hal Ehwal Agama), Datuk Idris Ahmad memberitahu ia kerana permintaan tinggi bagi aktiviti korban khusus terhadap lembu hidup.Beliau memaklumkan perkara itu ketika diminta mengulas mengenai sama ada penggantungan kelulusan loji sembelihan itu akan menjejaskan bekalan daging ketika Aidiladha atau sebaliknya. Mengenai status penggantungan itu, Idris memperincikan bahawa perkara itu masih dalam proses siasatan. Pada 14 Mei lepas, dilaporkan bahawa kelulusan penyembelihan yang diberikan kepada syarikat yang diiktiraf halal oleh Malaysia di Australia, Thomas Foods International Lobethal digantung serta-merta sehingga suatu hasil siasatan menyeluruh diperoleh.

(Menteri di Jabatan Perdana Menteri (Hal Ehwal Agama) Datuk Idris Ahmad)

Ketua Pengarah Jabatan Kemajuan Islam Malaysia (Jakim) Datuk Hakimah Mohd Yusoff dipetik sebagai berkata keputusan dibuat hasil sidang khas antara Jabatan Perkhidmatan Veterinar, Jakim dengan pihak berkuasa Australia, 13 Mei lepas.

Berita berkaitanLoji sembelihan TFI Australia : JAKIM panggil PPIM bantu kesan saksi  Isu rumah sembelihan, MAFI adakan perbincangan dengan KPKT


Dua maut dirempuh ketika berbual di tepi jalan

DUNGUN, 17 Jun – Dua sahabat maut selepas dirempuh sebuah kereta yang terbabas ketika sedang berbual di bahu jalan dalam kilometer 18.5, Jalan Paka-Bandar Al Muktafi Bilal Shah, Ketengah Jaya petang semalam.  Kira-kira pukul 5.15 petang, mangsa Kamariduan Mohamed, 41, meninggal dunia di lokasi kejadian manakala Mohd Rosdi Yaakob, 48, meninggal ketika menerima rawatan di Klinik Kesihatan Ketengah Jaya akibat kecederaan parah di bahagian kepala dan badan.  Ketua Polis Daerah Dungun Superintenden Baharudin Abdullah berkata, ketika kejadian mangsa Kamariduan yang merupakan seorang peniaga sayur difahamkan sedang menunggu bekalan sayur daripada penduduk di kampung yang sedang berbual bersama Mohd Rosdi yang merupakan pekerja di sebuah kedai pertukangan berhampiran.  "Siasatan awal mendapati kemalangan berlaku selepas kenderaan Proton Saga yang di pandu seorang pegawai pematuhan ladang TDM Plantation berusia 24 tahun dari arah Kemaman ke Paka secara tiba-tiba hilang kawalan lalu terbabas ke kiri jalan kemudiannya melanggar sebuah kedai kotak," "Kedua-dua mangsa yang berada di sebuah kedai tersebut turut dirempuh kenderaan tersebut sebelum diseret kira-kira 20 meter," katanya.

(Kenderaan yang terbabas merempuh sebuah kedai)

Bagaimanapun peniaga kedai kotak tersebut selamat selepas kedainya ditutup sementara itu pemandu Proton Saga berasal dari Ladang Pinang Mas, Bukit Besi hanya mengalami cedera ringan.  Baharudin berkata, mayat kedua-dua mangsa dibawa ke Unit Forensik Hospital Dungun untuk tindakan lanjut dan kes disiasat di bawah Seksyen 41 (1) Akta Pengangkutan Jalan 1987.


Baka durian terbaik, untuk tarikan pelancong

KUALA NERANG, 17 Jun - Baka durian terbaik Padang Terap dicari bagi mengkomersialkan raja buah itu, sekali gus menjadinya sebagai tarikan pelancong ke Kedah.Inisiatif dilakukan Pejabat Daerah dan Tanah Padang Terap sebagaimana populariti lokasi itu sebagai salah satu pintu masuk Malaysia-Thailand.Pegawai Daerah Padang Terap, Datuk Abd Ghani@Zainuddin Zulkifli berkata pihaknya bersama Unit Pelancongan Daerah Padang Terap dan Jabatan Pertanian komited mengenal pasti durian berkualiti.Ia termasuk cadangan menjenamakan durian sebagai identiti daerah.Untuk itu penanam durian dijemput mengetengahkan klon durian masing-masing untuk diangkat sebagai baka tunggal mewakili Padang Terap.Antara kawasan yang banyak tanaman pokok durian ialah Perik, Pedu dan Naka.

(Abd Ghani berucap merasmikan program Sehari Bersama Durian Kampung Premiumdi Dataran Persisiran Sungai Kuala Nerang)

"Misi utama kita untuk mencari satu klon durian yang boleh diketengahkan, untuk mewakili daerah Padang Terap. Jadi kita jemput penanam-penanam durian di daerah Padang Terap untuk menyertainya. Tujuan kita mahu orang ramai kenal Padang Terap ini sebagai salah satu destinasi untuk durian," kata Abd Ghani di sini. Program anjuran Jabatan Pertanian Daerah Padang Terap dengan kerjasama Pejabat Daerah Padang Terap dan Majlis Daerah Padang Terap itu disertai 59 pemilik kebun durian di daerah itu.


Tiga ditahan, cuba seludup 1.3 tan ketum

KUALA KEDAH, 17 Jun - Agensi Penguatkuasaan Maritim Malaysia (Maritim Malaysia) Zon Maritim Kuala Kedah berjaya menggagalkan cubaan menyeludup keluar lebih kurang 1.3 tan daun ketum dan menahan tiga lelaki warga tempatan di kedudukan 1.0 batu nautika barat muara Kuala Kedah pada jam 2.30 pagi semalam.Pengarah Zon Maritim Kuala Kedah, Komander Maritim Noor Azreyanti Ishak berkata, tangkapan dibuat berikutan maklumat risikan berkaitan sebuah bot nelayan tempatan kelas A dengan nombor pendaftaran KHF 2081 yang disyaki menjalankan aktiviti penyeludupan sedang bergerak menuju keluar muara Kuala Kedah.Berikutan itu, bot ronda Maritim Malaysia diatur gerak ke lokasi untuk melakukan serbuan dan bot terbabit berjaya dikesan pada jam 2.20 pagi sedang bergerak dalam keadaan bergelap.

(Agensi Penguatkuasaan Maritim Malaysia (APMM) Zon Maritim Kuala Kedah berjaya menggagalkan penyeludupan ketum- Foto Maritim Kuala Kedah)

Sebaik menyedari kehadiran pihak berkuasa, suspek cuba melarikan diri dengan bertindak memecut bot namun berjaya dipintas oleh bot ronda Maritim Malaysia.Pemeriksaan mendapati, tiga lelaki warga tempatan berumur lingkungan 33 hingga 39 tahun berada di atas bot berkenaan.Semua suspek ditahan bersama 130 bungkusan plastik berwarna hitam disyaki daun ketum di atas bot berkenaan dengan berat dianggarkan lebih kurang 1.3 tan.Siasatan awal mendapati, tiga suspek lelaki warga tempatan itu berasal dari kawasan berdekatan dan telah menerima upah sebanyak RM200 seorang bagi satu perjalanan penghantaran."Daun ketum terbabit dipercayai cuba diseludup keluar ke negara jiran melalui jalan laut berikutan daun ketum telah dikeluarkan dari senarai dadah berbahaya di negara jiran dan mendapat permintaan serta harga jualan yang lebih tinggi berbanding di dalam negara yang hanya dijual RM30 sekilogram," "Tiga suspek ditahan dan kesemua bungkusan plastik hitam disyaki daun ketum yang dianggarkan bernilai RM 234,000.00 serta sebuah bot nelayan tempatan kelas A beserta enjin dianggarkan bernilai RM70,000.00 dirampas dan seterusnya dibawa ke jeti Zon Maritim Kuala Kedah untuk diserahkan kepada Pegawai Penyiasat bagi tindakan lanjut," katanya di sini.Kes akan disiasat di bawah Seksyen 30(3) Akta Racun 1952 kerana penyalahgunaan ketum termasuk mengimport, menjual, memproses dan lain-lain berkaitan bahan tersebut. Jika disabit kesalahan boleh dikenakan hukuman denda tidak lebih daripada RM10,000.00 atau penjara tidak lebih empat tahun atau kedua-duanya.

Kes ini merupakan tangkapan kedua melibatkan warga tempatan dan rampasan keenam bagi Zon Maritim Kuala Kedah setakat ini.Walaupun telah banyak rampasan dilakukan sebelum ini namun aktiviti ini dilihat terus aktif dilakukan oleh penyeludup bagi mengambil jalan mudah untuk menjana pendapatan lumayan yang mencecah ribuan ringgit.Maritim Malaysia memandang serius akan jenayah ini akan terus memperhebatkan operasi dan pemantauan di sempadan serta perairan negara dari semasa ke semasa bagi membendung aktiviti penyeludupan, pencerobohan dan jenayah maritim yang berlaku di perairan Utara Semenanjung Malaysia.Pihak Maritim Malaysia, Zon Maritim Kuala Kedah mengalu-alukan aduan mengenai sebarang aktiviti jenayah atau kecemasan di laut dan boleh disalurkan melalui talian kecemasan 24 jam MERS 999 atau Pusat Operasi Maritim Malaysia Zon Maritim Kuala Kedah di talian 04-7310579.


Iltizam dan komitmen bersama Bersatu, perjuangan demi rakyat - Azmin

KUALA LUMPUR, 17 Jun - Ahli Majlis Pimpinan Tertinggi Bersatu, Datuk Seri Mohamed Azmin Ali menyifatkan idealisme dan prinsip perjuangan parti itu sebagai jati diri beliau.Menteri Perdagangan Antarabangsa dan Industri yang juga Ahli Parlimen Gombak itu turut mengucapkan terima kasih kepada Presiden Bersatu Tan Sri Muhyiddin Yassin atas keyakinan beliau terhadap iltizam dan komitmennya bersama Bersatu sebagai wadah politik dan perjuangan demi rakyat.

“Idealisme perjuangan Bersatu yang meliputi norma kehidupan serta dasar prihatin yang mengangkat martabat rakyat, telah berjaya menjana kemakmuran demi kesejahteraan rakyat.“Kita akan terus bergerak sederap bersama seluruh anggota Bersatu, untuk membangunkan sebuah kerajaan yang bersih, telus, berintegriti dan komited terhadap prinsip tadbir urus yang baik, serta memperjuangkan keadilan sosial demi kemakmuran bersama seluruh rakyat,” kata Azmin dalam satu kenyataan. Pada Selasa Muhyiddin dilaporkan berkata desas-desus beberapa ahli Bersatu antaranya Mohamed Azmin dan Timbalan Yang Dipertua Dewan Rakyat Datuk Mohd Rashid Hasnon akan keluar parti adalah tidak berasas. - BERNAMA


Dua cedera parah dalam kemalangan jalan raya melibatkan dua buah lori

KANGAR, 17 Jun - Dua lelaki yang juga pemandu lori cedera parah dalam kemalangan yang berlaku jam 4.30 pagi tadi.Jabatan Bomba dan Penyelamat Malaysia Negeri memaklumkan, pihaknya menerima panggilan kecemasan berkaitan kemalangan berhampiran Sekolah Kebangsaan Behor Mali,Jalan Kangar Alor Setar, Simpang Empat, Perlis kira-kira jam 4.40 pagi.Dua buah jentera dan kenderaan utiliti dari Balai Bomba dan Penyelamat Kangar dan Kuala Perlis diketuai Pegawai Bomba Kanan II, Syer Nasir Syed Khalid bersama tujuh anggota bergegas ke lokasi.

(Salah sebuah lori yang terlibat dalam kemalangan jalan raya)

Kedua-dua buah lori dipercayai berlanggar secara bertentangan antara satu sama lain menyebabkan seorang mangsa telah tersepit dalam lori manakala seorang lagi mangsa berjaya keluar dari lori.Mangsa yang tersepit dikeluarkan menggunakan peralatan khas.Kedua-dua mangsa yang cedera dikenali sebagai Muhammad Nohman Hakim Asarri dan Mohd Firdaus Yaacob dibawa ke Hospital Tuanku Fauziah untuk menerima rawatan.


Raja Muda saran penderma tampil menderma darah secara berkala

KANGAR, 17 Jun - Raja Muda Perlis, Tuanku Syed Faizuddin Putra Jamalullail mengajak rakyat di negeri Perlis untuk terus tampil menderma darah secara tetap setiap tiga bulan. Bagi orang ramai yang memenuhi kriteria untuk menderma darah dan belum pernah menderma darah, tampillah menderma darah atau tampil sebagai penganjur kempen derma darah untuk memastikan bekalan darah di Hospital Tuanku Fauziah (HTF) sentiasa mencukupi. Bekalan darah yang mencukupi hanya dapat diperoleh melalui sumbangan tetap oleh penderma darah secara sukarela.

(Raja Muda Perlis, Tuanku Syed Faizuddin Putra Jamalullail mengetuai program kayuhan berbasikal amal sempena Sambutan Hari Penderma Darah Sedunia Peringkat Negeri Perlis di sini)

"Komitmen penderma darah secara tetap akan membantu mengekalkan bekalan darah yang mencukupi dan selamat," titah baginda ketika berangkat mengetuai program kayuhan berbasikal amal sempena Sambutan Hari Penderma Darah Sedunia Peringkat Negeri Perlis di sini.Program anjuran secara bersama Jabatan Kesihatan Negeri, Majlis Agama Islam dan Adat Istiadat Melayu Perlis (MAIPs), Yayasan Tuanku Syed Putra (YTSP) Perlis dan Yayasan Tuanku Fauziah (YTF) yang bermula dan berakhir di perkarangan Masjid Nurul Hamim, Kechor, Kangar.Sempena program tersebut, Tuanku Syed Faizuddin Putra yang juga merangkap Yang DiPertua MAIPs turut menyerahkan sumbangan MAIPs bernilai RM21,000 kepada 30 orang asnaf terpilih.


Dua pelajar pondok ditemukan lemas

KOTA BHARU, 17 Jun - Dua pelajar Pondok Terusan Limbat yang hilang ketika mandi di Sungai Machang Limbat dekat Pasir Tumboh, di sini petang semalam ditemukan lemas pagi ini.Ketua Polis Daerah Kota Bharu Asisten Komisioner Mohd Rosdi Daud berkata mayat Muhammad Zulhafiz Azman, 18 dan Luqman Hakim Azman, 16 dijumpai terapung dalam keadaan saling berpelukan pada pukul 8.40 pagi kira-kira 20 meter dari lokasi mereka dilaporkan hilang.“Kedua-dua mangsa ditemukan terapung kira-kira 10 minit selepas operasi mencari dan menyelamat digerakkan bermula pukul 8.30 pagi tadi," kata Mohd Rosdi dalam kenyataan.Beliau berkata mayat kedua-dua mangsa dibawa ke Unit Forensik Hospital Universiti Sains Malaysia Kubang Kerian untuk bedah siasat.

Muhammad Zulhafiz dan Luqman Hakim sebelum ini dilaporkan dikhuatiri lemas selepas kedua-duanya dilihat kali terakhir mandi di sungai itu pada pukul 6.45 petang semalam sebelum tenggelam.Kedua-duanya pergi ke sungai berkenaan bersama sembilan rakan lain dan difahamkan jarak antara lokasi kejadian dengan pondok pengajian mereka adalah kira-kira 200 meter.


Seorang penumpang maut dalam kemalangan bas persiaran dengan lori treler

KUALA LUMPUR, 17 Jun - Seorang penumpang wanita maut dalam kemalangan melibatkan sebuah bas persiaran dengan lori treler di kilometer 425.8 Lebuhraya Utara Selatan (PLUS) menghala ke selatan berhampiran Bukit Beruntung, Selangor.Pengarah Jabatan Bomba dan Penyelamat Selangor, Norazam Khamis berkata pihaknya menerima panggilan pada pukul 4.32 pagi tadi, sebelum anggota dan jentera dari Balai Bomba dan Penyelamat Bukit Sentosa tiba di lokasi pada pukul 4.54 pagi.Beliau berkata dalam kejadian kira-kira pukul 3.30 pagi tadi bas tersebut merempuh bahagian belakang lori treler 20 tan yang bergerak dari arah sama.“Mangsa yang duduk di kerusi hadapan sekali tersepit di bahagian yang remuk. Mangsa berjaya dikeluarkan pada 5.13 pagi dan disahkan meninggal dunia oleh pihak Kementerian Kesihatan Malaysia,” kata Norazam di sini.

Beliau berkata ketika kejadian mangsa Hamaizah Fadzilah, 54, berada dalam bas berkenaan bersama 40 penumpang lain.Bagaimanapun, Norazam berkata pemandu bas dan lori treler serta penumpang lain tidak mengalami kecederaan dalam kemalangan itu.Beliau berkata punca kemalangan masih dalam siasatan. - BERNAMA


Op motosikal, 123 saman dikeluarkan atas pelbagai kesalahan

KEDAH, 17 Jun - Tindakan seorang pembantu kedai mengguna dan mempamer nombor pendaftaran palsu pada motosikal yang ditunggangnya membawa padah. Seorang remaja lelaki berusia 19 tahun ditahan dalam oleh sepasukan pegawai dan anggota Jabatan Siasatan dan Penguatkuasaan Trafik, (JSPT) IPD Sik dalam Op Motosikal di sekitar kawasan Jeneri-Pasir Putih di Daerah Sik, Kedah, lewat petang semalam. Ketua Polis Daerah Sik, DSP Abdull Razak Osman berkata dalam operasi pada pukul enam petang itu, pihaknya menahan sebuah motosikal  Yamaha Y15 ditunggang seorang remaja yang menggunakan nombor pendaftaran belakang bertulis “PLAYERCUTOFF @_.hamiezan. Pemeriksaan menggunakan sistem Mobile Cops mendapati, nombor pendaftaran sebenar motorsikal tersebut adalah KFD7853. Motosikal tersebut dirampas untuk siasatan lanjut.

Manakala remaja berasal dari Kampung Betong, Mukim Jeneri itu disiasat dibawah Seksyen 108 (3) (f) Akta Pengangkutan Jalan 1987 kerana mempamer atau menggunakan nombor pendaftaran palsu.  Individu berkenaan turut disiasat dibawah Seksyen 29 (1) Akta Kesalahan Kecil 1955 kerana gagal memberi keterangan terhadap nombor pendaftaran yang diguna pakai di motosikal miliknya. Dalam operasi tersebut, 140 individu telah diperiksa, 14 buah motosikal turut disita dan 123 saman telah dikeluarkan atas pelbagai kesalahan. Antaranya, tiada lesen memandu, lesen memandu tamat tempoh, lesen kenderaan motor tamat tempoh, ubah suai kenderaan, dan nombor pendaftaran tidak mengikut spesifikasi yang ditetapkan.


JPN Pulau Pinang berjaya kumpul 16,500 puisi

PULAU PINANG, 17 Jun - Jabatan Pendidikan Negeri (JPN) Pulau Pinang boleh berbangga selepas negeri ini diisyitiharkan dalam Malaysia Books Of Records (MBOR) kerana menerima puisi terbanyak dalam negara sempena Hari Guru.  Pengarah Pendidikan Pulau Pinang Abdul Rashid Abdul Samad menegaskan inisiatif pelajar sekolah di Pulau Pinang adalah sesuatu diluar dugaan. Ini kerana pihaknya menerima 16,500 puisi sempena sambutan Hari Guru dan ia melepasi paras yang ditetapkan JPN, iaitu 6000 puisi.

(Pengarah Pendidikan Pulau Pinang Abdul Rashid Abdul Samad)

"Alhamdulillah sambutan yang kita terima sangat menggalakkan, kita berjaya menerima 16,500 yang mnejadikan ia satu rekod, sebab sasaran kami awalnya hanya 6,000 tapi mampu mencecah sehingga 16,500 buat dua tahun berturut-turut. Kalau dulunya bilangan kek yang terbanyak, tapi kali ini bilangan puisi yang terbanyak," katanya selepas menghadiri Majlis Apresiasi dan Penutupan Hari Guru di Tasek Glugor.  Hadir dalam majlis itu ialah Menteri Perumahan dan Kerajaan Tempatan, Datuk Seri Reezal Merican Naina Merican yang juga merangkap Ahli Parlimen Kepala Batas. Reezal Merican turut mengumumkan untuk memberikan hadiah tambahan iaitu tiket penerbangan untuk menunaikan umrah, kepada Tokoh Guru dan Tokoh Kepimpinan sempena Hari Guru Peringkat Negeri Pulau Pinang.Semalam, Malaysia Book of Records(MBOR) menyerahkan pengiktirafan itu kepada Jabatan Pendidikan Pulau Pinang atas inisiatif pelajar negeri ini dalam menghangatkan lagi sambutan hari guru.  Sebelum ini, pelajar sekolah di negeri ini turut tersenarai dalam MBOR kerana berjaya menghasilkan kek terbanyak dalam sejarah dua tahun lalu.


Jemaah haji Malaysia, mudah sesuaikan diri dengan rakan sebilik

MAKKAH, 17 Jun - Seringkali menjadi kegusaran jemaah haji yang datang ke tanah suci, siapakah rakan sebilik mereka sepanjang kira-kira 42 hari sepanjang musim haji.  Tetapi ianya jelas tidak seperti yang difikirkan apabila majoriti jemaah mudah menyesuaikan diri dengan rakan sebilik mereka.  Lawatan ke sebuah bilik penginapan wanita di maktab 46 umpamanya mendapati penghuninya nyata selesa dan saling bertoleransi meskipun datang dari latar belakang yang berbeza.  Malah perbezaan kedudukan yang ketara bukan satu isu apabila kelebihan yang ada digunakan untuk saling bantu-membantu satu sama lain. Menurut salah seorang jemaah haji kali ini Profesor Madya Dr. Noriah Ismail, yang merupakan Pensyarah Universiti Teknologi Mara, UiTM Segamat jika ada yang seorang kurang sihat, jadi yang lainnya pun tolong bantu.

(Jemaah haji wanita bersama wakil media di sini)

"Sama seperti kawan sebilik kami ini baru sembuh daripada sakit, jadi kami tak rasa berat hati lah untuk membantu beliau beri semangat, beri dorongan," katanya. Pakar Patologi Hospital Tuanku Ampuan Afzan, Kuantan, Pahang, Dr. Siti Norhafiza Mohamad Azmi pula berkata setiap rakan saling berkongsi ilmu demi kebaikan ibadah. "Dari segi kita punya ilmu ke apa ke kita saling bantu membantu kalau kita tak tahu apa-apa, jadi disini saya dan kita semua berasa merendah diri, kita tidak terasa macam seseorang itu dia lebih daripada orang lain," katanya.Manakala guru tadika, Nora Jusin, dan pegawai akaun, Azimatul Zamzam Muda merasakan setiap rakan sudah seperti adik-beradik apabila sering memberi sokongan moral satu sama lain serta saling melengkapi.  Mereka adalah sebahagian dari majoriti jemaah yang diletakkan sebilik dari pelbagai latar belakang tanpa mengira darjat dan kedudukan dengan tujuan yang sama iaitu beribadah dan mencari keredhaan allah di tanah suci.


Muat naik kandungan sumbang, pengasas produk kecantikan dan selebriti disiasat

KUALA LUMPUR, 17 Jun- Suruhanjaya Komunikasi dan Multimedia Malaysia (MCMC) memandang serius tindakan beberapa pengasas produk kecantikan dan selebriti terkenal yang memuat naik kandungan yang berunsur sumbang dan jelik di laman aplikasi Instagram dan Tik Tok baru-baru ini.MCMC menerusi satu kenyataan memaklumkan, susulan aduan yang diterima daripada orang ramai berhubung tindakan individu berkenaan, MCMC dengan kerjasama Polis Diraja Malaysia (PDRM) menjalankan pemeriksaan bagi tujuan siasatan terhadap ketiga-tiga individu terbabit di sekitar Kuala Lumpur dan Pulau Pinang, semalam.

"Siasatan lanjut berkaitan kes ini masih dijalankan bawah Seksyen 233 Akta Komunikasi dan Multimedia 1998 yang memperuntukkan hukuman denda maksimum RM50,000 atau penjara tidak melebihi satu tahun atau kedua-duanya dan juga boleh didenda selanjutnya RM1,000 bagi setiap hari kesalahan itu diteruskan selepas pensabitan", menurut kenyataan itu.Sehubungan itu, MCMC menasihatkan orang ramai khususnya selebriti yang mempunyai pengaruh dalam masyarakat seharusnya menunjukkan teladan yang baik dan peka untuk tidak memuat naik kandungan yang bertentangan dengan undang-undang.


Malaysia-Turkiye perkuat kerjasama menerusi perkongsian teknologi - PM

KUALA LUMPUR, 17 Jun- Malaysia-Turkiye akan memperkuatkan lagi kerjasama menerusi perkongsian teknologi, demikian menurut Perdana Menteri Datuk Seri Ismail Sabri Yaakob.Menerusi hantaran di laman Facebook rasmi, Ismail Sabri berkata perkara itu merupakan antara isu yang dibincangkan semasa menerima kunjungan hormat Duta Besar Turkiye, Merve Safa Kavakcı bersama-sama wakil dua syarikat gergasi industri pertahanan negara itu hari ini.

(Kunjungan hormat Duta Besar Turkiye, Merve Safa Kavakcı/FB PM)

Beliau berkata Malaysia akan menerokai peluang kerjasama perkongsian teknologi dengan syarikat Turkiye."Makina Kimya Endustrisi Kurumu (MKE) diwakili oleh Ketua Pegawai Eksekutif, Servet Akkaynak dan Turkish Aerospace Industry (TAI) diwakili oleh Ketua Pegawai Eksekutif, Temel Kotil telah mempelawa saya untuk melawat kilang mereka di Turkiye."Mereka berminat menerokai peluang perkongsian teknologi khususnya dalam bidang aset pertahanan dan aeroangkasa. Insya-Allah, kita akan memperkuatkan lagi kerjasama Malaysia-Turkiye," menurut hantaran itu.-BERNAMA


Lebih 10 rumah musnah dalam kebakaran

PUTATAN, 17 Jun- Lebih 10 rumah musnah dalam kebakaran di Kampung Contoh, Petagas di sini malam tadi.Ketua Polis Daerah Penampang DSP Mohd Haris Ibrahim berkata pihaknya menerima maklumat mengenai kejadian itu daripada Jabatan Bomba dan Penyelamat Malaysia (JBPM) Sabah pada kira-kira pukul 9 malam tadi.

“Setakat ini tiada kemalangan jiwa dilaporkan dan punca kejadian masih dalam siasatan,” katanya kepada pemberita di lokasi kejadian di sini malam ini.

Jurucakap JBPM Sabah pula ketika dihubungi berkata pasukan bomba tiba di lokasi kejadian pada pukul 9.37 malam sebelum berjaya mengawal kebakaran pada pukul 10.38 malam tadi.“Seramai 28 orang anggota bomba daripada Balai Bomba Penampang dan Kota Kinabalu terlibat dalam operasi memadam kebakaran, keadaan gelap menyukarkan bomba untuk mengenal pasti jenis rumah terlibat dan kerja-kerja siasatan masih dijalankan,” katanya.- BERNAMA


Raja Permaisuri Agong berkenan hadiri sambutan Jubli Platinum Ratu Elizabeth II

(Raja Permaisuri Agong Tunku Hajah Azizah Aminah Maimunah Iskandariah berkenan berangkat pada Majlis ‘The Queen’s Platinum Jubilee Celebration'/BERNAMA)

KUALA LUMPUR, 17 Jun- Raja Permaisuri Agong Tunku Hajah Azizah Aminah Maimunah Iskandariah berkenan menghadiri sambutan Jubli Platinum dan ulang tahun keputeraan ke-96 Ratu Elizabeth II yang dianjurkan oleh Suruhanjaya Tinggi British malam tadi.Ia sebagai memberi penghormatan kepada pemerintahan serta perkhidmatan baginda Ratu selama 70 tahun memerintah Britain dan Ulang Tahun yang ke-96 baginda.Keberangkatan tiba Raja Permaisuri Agong kira-kira pukul 8 malam disambut Menteri Kewangan, Datuk Seri Tengku Zafrul Tengku Abdul Aziz dan Pesuruhjaya Tinggi British ke Malaysia Charles Hay.

(Raja Permaisuri Agong berkenan melihat lukisan di ruang pameran pada Majlis ‘The Queen’s Platinum Jubilee Celebration' di KLGCC/BERNAMA)

Baginda berkenan meluangkan masa hampir dua jam dengan beramah mesra bersama tetamu yang hadir sebelum di bawa melihat pameran "Portraits of The Queen" by Hakim Abdullah dari The Pencil Ninja.Ratu Elizabeth II pernah berkunjung ke Malaysia sebanyak tiga kali, lawatan sulung pada 1972, menghadiri Mesyuarat Ketua-ketua Kerajaan Komanwel (CHOGM) di Langkawi pada 1989, dan menghadiri penutupan Sukan Komanwel XVI pada 1998.Pada 6 Februari 2022, Ratu Elizabeth II menjadi raja British pertama yang melangkaui jubli platinum.


Keputusan SPM pelajar MRSM memberangsangkan

KUALA LUMPUR, 17 Jun- Seramai 5,827 orang pelajar Maktab Rendah Sains MARA (MRSM) mendapat sekurang-kurangnya gred kepujian tinggi dalam semua subjek menerusi keputusan peperiksaan Sijil Pelajaran Malaysia 2021 yang diumumkan. Menteri Pembangunan Luar Bandar, Datuk Seri Mahdzir Khalid berkata, pencapaian pelajar MRSM ini satu kejayaan yang memberangsangkan kerana mereka merupakan kohort yang terkesan dengan pandemik COVID-19.  Beliau berkata calon-calon SPM 2021 ini berhadapan dengan cabaran pengajaran dan pembelajaran dari rumah (PdPR) sepanjang tempoh Perintah Kawalan Pergerakan (PKP) di mana mereka hanya berpeluang mengikuti pembelajaran secara bersemuka selama tiga bulan sahaja.

(Menteri Pembangunan Luar Bandar, Datuk Seri Mahdzir Khalid)

"Mengambil kira cabaran yang dihadapi, seramai 904 orang calon MRSM memperoleh semua A merangkumi A+, A dan A-", katanya dalam kenyataan hari ini. "Format SPM 2021, telah diperkenalkan Ujian Lisan Bahasa Melayu dan Bahasa Inggeris, penjajaran subjek Bahasa Inggeris kepada The Common European Framework of Reference for Languages (CEFR) serta Ujian Amali Sains.  "Walaupun terdapat perubahan dalam format kertas peperiksaan, kedua-dua subjek teras tersebut menunjukkan pencapaian yang baik oleh pelajar MRSM.  Katanya, subjek Bahasa Melayu juga menunjukkan pencapaian Gred Purata Subjek (GPS) 1.097 dengan seramai 6,682 orang calon memperoleh gred A.  Manakala bagi subjek Bahasa Inggeris mencapai GPS 1.577 dengan bilangan calon seramai 5,749 orang.  Secara keseluruhan, keputusan SPM 2021 bagi MRSM mencatatkan indeks Gred Purata Maktab (GPM) 2.536.  Empat buah MRSM mencatat prestasi cemerlang dengan GPM kurang daripada 2.0 iaitu MRSM Taiping, MRSM Tun Ghafar Baba, MRSM Langkawi dan MRSM Tun Abdul Razak.  Seramai 7,307 orang pelajar dari 53 buah MRSM di seluruh Malaysia menduduki peperiksaan SPM 2021 pada bulan Mac 2022.  Beliau menyeru kepada pelajar lepasan SPM yang cemerlang untuk merebut peluang penajaan yang disediakan MARA untuk mereka menyambung pengajian di dalam dan luar negara.  Katanya, pengurusan MARA akan terus komited untuk memastikan peningkatan prestasi akademik calon-calon SPM bagi tahun 2022.


Kerajaan optimis sasaran sifar miskin tegar dapat dicapai menjelang 2025

TAPAH, 16 Jun- Kerajaan optimis sasaran sifar miskin tegar dapat dicapai menjelang tahun 2025 menerusi Program Pembasmian Kemiskinan Tegar Keluarga Malaysia (BMTKM). Menteri di Jabatan Perdana Menteri (Ekonomi), Datuk Seri Mustapa Mohamed yakin berdasarkan kepada kejayaan negara China membasmi kemiskinan secara mutlak pada Februari tahun lalu. Keyakinan itu disandarkan kepada pendekatan baharu melibatkan tindakan bersepadu semua pihak terlibat dan pemantauan berterusan bagi memastikan tiada yang tercicir dalam mencapai inisiatif tersebut.

(Menteri di Jabatan Perdana Menteri (Ekonomi), Datuk Seri Mustapa Mohamed)

"Kita sebagai sebuah negara bersih mempunyai rekod yang bagus, kita telah mencapai banyak kejayaan untuk mengurangkan kemiskinan, mengurangkan kadar miskin tegar."Kita rasa dengan kerjasama semua pihak dengan pendekatan baharu, kita rasa boleh kita capai walaupun tidak 100 peratus, mungkin hampir 100 peratus", katanya selepas menghadiri Majlis Geran Mula BMTKM dan Pelancaran Buku “Menyemai Keazaman, Menuai Kejayaan” di Dewan Merdeka, Tapah. Ketika ini terdapat 166,000 keluarga miskin tegar di Malaysia berbanding 251,089 keluarga pada Februari yang didaftarkan mengikut Pendapatan Garis Kemiskinan 2019 perkapita negeri.


10,681 calon tidak hadir SPM 2021

KUALA LUMPUR, 16 Jun- Sebanyak 10,681 calon tidak menduduki Sijil Peperiksaan Malaysia (SPM) 2021, daripada 407,097 calon yang berdaftar.Lembaga Peperiksaan (LP) Kementerian Pendidikan Malaysia (KPM) menerusi kenyataan memaklumkan, jumlah itu merangkumi 9,037 calon atau 2.30 peratus daripada mereka yang mendaftar di sekolah bawah KPM, sekolah agensi kerajaan, sekolah menengah negeri, sekolah swasta dan sekolah menengah agama rakyat."Seramai 1,644 orang atau 0.42 pula adalah calon persendirian. LP berharap penjelasan ini dapat memberi gambaran sebenar berkenaan jumlah calon yang tidak menduduki peperiksaan SPM 2021," menurut kenyataan itu.

(Datuk Dr Radzi bergambar bersama calon SPM 2021 ketika sesi lawatan ke Sekolah Menengah Kebangsaan (SMK) Putrajaya Presint 18 (1) di Putrajaya)

Bagi tujuan analisis keputusan peperiksaan SPM 2021, hanya 392,837 calon berdaftar yang diambil kira.Calon tersebut adalah mereka yang mendaftar kali pertama dan mendaftar sekurang-kurangnya enam mata pelajaran."Daripada jumlah tersebut, seramai 382,156 orang atau 97.28 peratus adalah calon sekolah serta calon persendirian yang hadir menduduki peperiksaan," katanya lagi.


Kebajikan petugas haji turut mendapat perhatian

MEKAH, 16 Jun- Bukan sahaja kebajikan jemaah menjadi keutamaan Tabung Haji malah para petugas haji turut mendapat perhatian. Selain layanan serupa seperti penginapan yang selesa, aspek pemakanan turut dititik berat kepada mereka.Bagi ketua Chef TH, Chef Ismail Hamid, Lebih 20 tahun berkhidmat dan pernah memasak untuk lebih 10,000 jemaah pada satu-satu masa, kepelbagaian menu dan kualiti makanan amat penting bagi memberi kepuasan kepada kira-kira 500 petugas pada musim haji tahun ini. Chef Bakri Ahmad, yang memasuki kali ke-14 bekhidmat pula berkata memasak ketika wukuf merupakan pengalaman paling berharga apabila perlu memakai pakaian ihram.Manakala Eksekutif Chef sebuah hotel terkenal di Kuala Lumpur, Chef Muhammad Ramli yang baru pertama kali berkhidmat untuk musim haji mengakui ia menuntut kesabaran tinggi ketika bertugas.

Sesuatu yang menginspirasikan, walaupun mempunyai pendapatan lumayan di tanah air mereka sanggup berkhidmat di Tanah Suci demi mendapatkan keredhaan Allah S.W.T melalui ibadah dalam pekerjaan.


Pelancaran KLGCC mampu tingkatkan perkhidmatan kemudahan kelab

(Raja Permaisuri Agong Tunku Hajah Azizah Aminah Maimunah Iskandariah berkenan berangkat menyempurnakan majlis pelancaran jenama rasmi Kuala Lumpur Golf & Country Club (KLGCC).

KUALA LUMPUR, 16 Jun- Kuala Lumpur Golf & Country Club (KLGCC) dilancarkan sebagai jenama rasmi, hari ini.

Menurut Pengarah Urusan Sime Darby Property, Datuk Azmir Merican penjenamaan ini sebagai satu inisiatif bagi meningkatkan perkhidmatan dan serta menambah baik kemudahan kelab di bawah Pengurusan Sime Darby Property Berhad.

"Hari ini telah tercatat sebuah sejarah penting untuk Sime Darby Property dan KLCG, sebuah bangunan ikonik yang telah berdiri megah selama lebih 30 tahun di kawasan berprestij iaitu Bukit Kiara Kuala Lumpur," katanya.KLGCC telah disenaraikan dalam '100 Kelab Golf Platinum Terbaik Dunia 2022-2023) dengan menduduki tangga ke-77.Ia merupakan satu-satunya kelab golf di Malaysia yang menerima pengiktirafan tersebut.(Pengarah Urusan Sime Darby Property, Datuk Azmir Merican)

Raja Permaisuri Agong Tunku Hajah Azizah Aminah Maimunah Iskandariah turut berkenan berangkat menyempurnakan majlis pelancaran jenama rasmi Kuala Lumpur Golf & Country Club (KLGCC).Baginda disambut Menteri Wilayah Persekutuan, Datuk Seri Dr. Shahihan Kassim dan Pengarah Urusan Sime Darby Property, Datuk Azmir Merican serta meluangkan masa kira-kira 2 jam bersama tetamu dan jemputan.


Harga ayam dijangka naik bulan depan apabila diapungkan

PUTRAJAYA, 16 Jun- Harga ayam dijangka naik bulan depan apabila ia diapungkan ekoran berakhirnya skim harga maksimum runcit ayam pada 30 Jun ini.Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata susulan jangkaan kenaikan harga ayam, Kementerian Kewangan (MOF) sedang merangka pemberian bantuan kepada golongan memerlukan yang akan dimuktamadkan hujung bulan ini."MOF akan laksanakan sesuatu untuk bantu mereka yang memerlukan dalam berdepan dengan kenaikan harga ayam di pasaran,” katanya dalam sidang media selepas majlis perhimpunan bulanan Kementerian Perdagangan Dalam Negeri dan Hal Ehwal Pengguna (KPDNHEP) di sini hari ini.Pada masa ini kerajaan menetapkan harga maksimum runcit ayam dan telur bagi Semenanjung Malaysia bagi ayam bulat standard adalah pada RM8.90 sekilogram dan ayam bulat super (disembelih dan dibersihkan tanpa kaki, kepala, hati dan hempedal) pada RM9.90 sekilogram.Sebelum ini dilaporkan pihak penternak berharap kerajaan mengapungkan harga ayam susulan penamatan subsidi kepada mereka. Perdana Menteri Datuk Seri Ismail Sabri Yaakob berkata berkuat kuasa 1 Julai, Putrajaya tidak lagi akan memberikan subsidi kepada penternak ayam.Nanta berkata penamatan skim harga maksimum ayam bukan bermaksud kerajaan tidak mempedulikan pengguna, tetapi ia boleh menjejaskan industri ternakan ayam dalam jangka masa panjang, termasuk keadaan negara tidak lagi dapat mengeluarkan sumber ayam sendiri dan terpaksa mengimport.“Sebab itu perlu diteliti secara mendalam, dan seharusnya kita hentikan harga maksima dan bantu pengguna yang berpendapatan rendah cara lain, bukan lagi subsidi pukal,” katanya.Nanta dalam pada itu mengingatkan pemain industri agar tidak menggunakan kesempatan menerusi harga apungan dengan menaikkan harga ayam sewenang-wenangnya.Apabila harga ayam diapungkan, katanya KPDNHEP akan turut memantau aspek harga dan jika perlu akan menggunakan kuasa di bawah Akta Kawalan Harga dan Antipencatutan (AKHAP) 2011 sekiranya terdapat peniaga mencatut, yakni mengambil untung suatu barangan atau perkhidmatan secara berlebihan.

(Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi/BERNAMA)

“Saya harap pihak industri tidak akan mengambil kesempatan dan menaikkan harga terlalu tinggi. Kita boleh terima sekiranya ia dilaksanakan dengan berpatutan, kerana kita pun tahu bahawa kos operasi telah meningkat,” katanya.Pada majlis perhimpunan bulanan itu, Nanta menyerahkan watikah pelantikan kepada 12 daripada 16 Ahli Majlis Penasihat Pengguna Negara (MPPN) 2022-2023. Ditubuhkan pada 2000, MPPN dianggotai wakil persatuan pengguna, ahli akademik dan pertubuhan bukan kerajaan bagi membincangkan isu kepenggunaan. -BERNAMA


SPM: Pahang catat GPN, 4.74% atasi GPK

KUANTAN, 16 Jun- Pahang mencatatkan Gred Purata Negeri (GPN) memberangsangkan dengan perolehan 4.74 peratus mengatasi Gred Purata Kebangsaan (GPK) iaitu sebanyak 4.86 peratus bagi peperiksaan Sijil Pelajaran Malaysia (SPM) 2021.  Berdasarkan pencapaian itu, seramai 300 calon mendaftar mendapat semua A dalam peperiksaan SPM 2021.  Menurut Pengarah Pendidikan Pahang, Mohammad Rosli Abdul Rahman, seramai 17,528 calon berdaftar dengan 17,008 calon daripadanya menghadiri peperiksaan.  "Kita mengatasi Gred Purata Kebangsaan (GPK), itu yang kita rasa bangga. Ini adalah merupakan skop pertama KSSM iaitu Kukirukulum Standard Sekolah-Sekolah Menengah. Jadi dia berbeza dari segi DSKP iaitu Dokumen Standard Kurikulum dan Pentaksiran, dia tidak seperti yang lepas," kata Rosli kepada pemberita RTM pada sidang media Pengumuman Keputusan Peperiksaan SPM 2021 Peringkat Negeri Pahang di SMK Abdul Rahman Talib, di sini.

(Pengarah Pendidikan Pahang, Mohammad Rosli Abdul Rahman)

Tambah beliau, di Pahang seorang calon mendapat semua A+ dalam 11 mata pelajaran yang diambil.  Dalam pada itu, 10 buah sekolah telah mencatatkan pencapaian terbaik dengan tiga daripadanya merupakan sekolah harian.  Tiga sekolah terbabit ialah SMK Abdul Rahman Talib (Kuantan), SMK Jengka Pusat (Maran) dan SMK Seri Bera (Bera).